open-index/open-wikipedia-markdown huggingface dataset:
日本內閣總理大臣

**內閣總理大臣**，雅稱**首相**。日本行新法以降，天皇垂拱無為，而首相依國會指統率百官，總領朝政，國事皆其所決。

## 歷任內閣總理大臣
*第一任 伊藤博文：自明治十八年，至明治廿一年。
*第二任 黑田清隆：自明治廿一年，至明治廿二年。
*假 三條實美：自明治廿二年，至明治廿二年。
*第三任 山縣有朋：自明治廿二年，至明治廿四年。
*第四任 松方正義：自明治廿四年，至明治廿五年。
*第五任 伊藤博文：自明治廿五年，至明治廿九年。
*假 黑田清隆：自明治廿九年，至明治廿九年。
*第六任 松方正義：自明治廿二年，至明治三十一年。
*第七任 伊藤博文：自明治三十一年，至明治三十一年。
*第八任 大隈重信：自明治三十一年，至明治三十一年。
*第九任 山縣有朋：自明治三十一年，至明治三十三年。
*第十任 伊藤博文：自明治三十三年，至明治三十四年。
*假 西園寺公望：自明治三十四年，至明治三十四年。
*第十一任 桂太郎：自明治三十四年，至明治三十九年。
*第十二任 西園寺公望：自明治三十九年，至明治四十一年。
*第十三任 桂太郎：自明治四十一年，至明治四十四年。
*第十四任 西園寺公望：自明治四十四年，至大正元年。
*第十五任 桂太郎：自大正元年，至大正二年。
*第十六任 山本權兵衛：自大正二年，至大正三年。
*第十七任 大隈重信：自大正三年，至大正五年。
*第十八任 寺內正毅：自大正五年，至大正七年。
*第十九任 原敬：自大正七年，至大正十年。
*假 內田康哉：自大正十年，至大正十年。
*第二十任 高橋是清：自大正十年，至大正十一年。
*第廿一任 加藤友三郎：自大正十一年，至大正十二年。
*假 內田康哉：自大正十二年，至大正十二年。
*第廿二任 山本權兵衛：自大正十二年，至大正十三年。
*第廿三任 清浦奎吾：自大正十三年，至大正十三年。
*第廿四任 加藤高明：自大正十三年，至大正十五年。
*假 若槻禮次郎：自大正十五年，至大正十五年。
*第廿五任 若槻禮次郎：自大正十五年，至昭和二年。
*第廿六任 田中義一：自昭和二年，至昭和四年。
*第廿七任 濱口雄幸：自昭和四年，至昭和六年。
*第廿八任 若槻禮次郎：自昭和六年，至昭和六年。
*第廿九任 犬養毅：自昭和六年，至昭和七年。
*假 高橋是清：自昭和七年，至昭和七年。
*第三十任 齋藤實：自昭和七年，至昭和九年。
*第三十一任 岡田啓介：自昭和九年，至昭和十一年。
*第三十二任 齋藤實：自昭和十一年，至昭和十二年。
*第三十三任 林銑十郎：自昭和十二年，至昭和十二年。
*第三十四任 近衛文麿：自昭和十二年，至昭和十四年。
*第三十五任 平沼騏一郎：自昭和十四年，至昭和十四年。
*第三十六任 阿部信行：自昭和十四年，至昭和十五年。
*第三十七任 米内光政：自昭和十五年，至昭和十五年。
*第三十八任 近衛文麿：自昭和十五年，至昭和十六年。
*第三十九任 近衛文麿：自昭和十六年，至昭和十六年。
*第四十任 東條英機：自昭和十六年，至昭和十九年。
*第四十一任 小磯國昭：自昭和十九年，至昭和二十年。
*第四十二任 鈴木貫太郎：自昭和二十年，至昭和二十年。
*第四十三任 稔彥：自昭和二十年，至昭和二十年。
*第四十四任 幣原喜重郎：自昭和二十年，至昭和廿一年。
*第四十五任 吉田茂：自昭和廿一年，至昭和廿二年。
*第四十六任 片山哲：自昭和廿二年，至昭和廿三年。
*第四十七任 蘆田均：自昭和廿三年，至昭和廿三年。
*第四十八任 吉田茂：自昭和廿三年，至昭和廿四年。
*第四十九任 吉田茂：自昭和廿四年，至昭和廿七年。
*第五十任 吉田茂：自昭和廿七年，至昭和廿八年。
*第五十一任 吉田茂：自昭和廿八年，至昭和廿九年。
*第五十二任 鳩山一郎：自昭和廿九年，至昭和三十年。
*第五十三任 鳩山一郎：自昭和三十年，至昭和三十年。
*第五十四任 鳩山一郎：自昭和三十年，至昭和三十一年。
*第五十五任 石橋湛山：自昭和三十一年，至昭和三十二年。
*第五十六任 岸信介：自昭和三十二年，至昭和三十三年。
*第五十七任 岸信介：自昭和三十三年，至昭和三十五年。
*第五十八任 池田勇人：自昭和三十五年，至昭和三十五年。
*第五十九任 池田勇人：自昭和三十五年，至昭和三十八年。
*第六十任 池田勇人：自昭和三十八年，至昭和三十九年。
*第六十一任 佐藤榮作：自昭和三十九年，至昭和四十二年。
*第六十二任 佐藤榮作：自昭和四十二年，至昭和四十五年。
*第六十三任 佐藤榮作：自昭和四十五年，至昭和四十七年。
*第六十四任 田中角榮：自昭和四十七年，至昭和四十七年。
*第六十五任 田中角榮：自昭和四十七年，至昭和四十九年。
*第六十六任 三木武夫：自昭和四十九年，至昭和五十一年。
*第六十七任 福田赳夫：自昭和五十一年，至昭和五十三年。
*第六十八任 大平正芳：自昭和五十三年，至昭和五十四年。
*第六十九任 大平正芳：自昭和五十四年，至昭和五十五年。
*假 伊東正義：自昭和五十五年，至昭和五十五年。
*第七十任 鈴木善幸：自昭和五十五年，至昭和五十七年。
*第七十一任 中曾根康弘：自昭和五十七年，至昭和五十七年。
*第七十二任 中曾根康弘：自昭和五十七年，至昭和六十一年。
*第七十三任 中曾根康弘：自昭和六十一年，至昭和六十二年。
*第七十四任 竹下登：自昭和六十二年，至平成元年。
*第七十五任 宇野宗佑：自平成元年，至平成元年。
*第七十六任 海部俊樹：自平成元年，至平成二年。
*第七十七任 海部俊樹：自平成二年，至平成三年。
*第七十八任 宮澤喜一：自平成三年，至平成五年。
*第七十九任 細川護熙：自平成五年，至平成六年。
*第八十任 羽田孜：自平成六年，至平成六年。
*第八十一任 村山富市：自平成六年，至平成八年。
*第八十二任 橋本龍太郎：自平成八年，至平成八年。
*第八十三任 橋本龍太郎：自平成八年，至平成十年。
*第八十四任 小渕惠三：自平成十年，至平成十二年。
*第八十五任 森喜朗：自平成十二年，至平成十二年。
*第八十六任 森喜朗：自平成十二年，至平成十三年。
*第八十七任 小泉純一郎：自平成十三年，至平成十五年。
*第八十八任 小泉純一郎：自平成十五年，至平成十七年。
*第八十九任 小泉純一郎：自平成十七年，至平成十八年。
*第九十任 安倍晉三：自平成十八年，至平成十九年。
*第九十一任 福田康夫：自平成十九年，至平成二十年。
*第九十二任 麻生太郎：自平成二十年，至平成廿一年。
*第九十三任 鳩山由紀夫：自平成廿一年，至平成廿二年。
*第九十四任 菅直人：自平成廿二年，至平成廿三年。
*第九十五任 野田佳彥：自平成廿三年，至平成廿四年。
*第九十六任 安倍晉三：自平成廿四年，至平成廿六年。
*第九十七任 安倍晉三：自平成廿六年，至平成廿九年。
*第九十八任 安倍晉三：自平成廿九年，至令和二年。
*第九十九任 菅義偉：自令和二年，至令和三年。
*第百任 岸田文雄：自令和三年，至令和三年。
*第百一任 岸田文雄：自令和三年，至令和六年。
*第百二任 石破茂：自令和六年，至令和六年。
*第百三任 石破茂：自令和六年，至令和七年。
*第百四任 高市早苗：自令和七年，至令和八年。
*第百五任 高市早苗：自令和八年，至今。

## 博觀
* 內閣府

分類:日本職官誌
都元國

**都元**，古國也，在馬來半島。此地之見於典籍也，維《漢書·地理志》最古。
《漢書·地理志》載：「自日南障塞、徐聞、合浦，船行可五月，有都元國。」《康泰吳時外國傳》：「從波遼國南去，到屈都乾國，土地有人民可二千餘家，皆曰朱吾縣民，叛居其中。都昆在扶南南三千餘里，出藿香。」《水經注》引《晉書·地道記》云：「朱吾縣屬日南郡，去郡二百里，此縣民漢時不堪二千石長吏苛求，引屈都乾為國。」《通典·邊防》：「都昆出好棧香、藿香及硫磺。其藿香樹生千歲，根本甚大，伐之四五年，木皆朽敗，唯中節堅貞，芬芳獨存，取以為香。」
## 辨名
都元，又譯**屈都乾**、**都乾**、**都昆**、**屈都昆**、**都昆國**。馬來西亞登嘉樓有城曰Kuala Dungan，瀕海。屈都昆、屈都乾云者，即其對音。都乾、都昆、都元，則dungun之對音，馬來語也，羊味果之意。《梁書》稱之云**屈都昆**、**干陀利**、**斤陀利**。
## 引據
南洋史

《**南洋史**》，許雲樵著。雲樵居新加坡，學人也。西元廿世紀六十年代，雲樵就南洋大學授南洋之史，乃屬教稿。千九百六十一年，付之新加坡世界書局，遂得出版，謂南洋史上卷。

書凡二篇。第一〈緒論〉，下有五章：〈釋南洋〉〈南洋史之特色及其重要性〉〈治南洋史之條件〉〈南洋史研究法〉〈南洋史之要旨〉。第二〈古代史〉，下有四章：〈史前時代〉〈傳疑時代〉〈印度化時代〉〈中印文化之消長〉。〈傳疑〉所述：交趾、林邑、扶南、西屠國、林陽國、金鄰國、濱舟專國、頓遜國、屈都昆、拘利、蒲羅中國、師漢國、加營國、斯調國、火洲、諸薄國、恆水、大秦月氏。〈印〉部所述：扶南、林邑、盤盤、個羅、狼牙修、赤土、丹丹、訶陵、多磨羅、訶羅單、婆利、室利佛逝、墮羅缽底、真臘、環王、驃國。
過氧化物

**過氧化物**者，合質含**過氧基**者也，式－O－O－，強氧化性。過氧基之氧者，氧化數以負一也。一七九八年，德人亞歷山大製過氧化鋇。一八一八年，泰納爾得過氧化氫，為雙氧水也。

過氧至簡者，過氧化氫也，又蓋分官品、無官者，無官者類鹽，官品者則繫以共價也。夫氧氧鍵者，性不安而易裂解矣，故少存於天地之間也。

## 無官
下列無官含過氧基者：
* 過氧化氫（H2O2）
* 過氧化鈉（Na2O2）
* 過氧化鉀（K2O2）
* 過氧化鈣（CaO2）
* 過氧化鎂（MgO2）
* 過氧化鋅（ZnO2）
* 過一硫酸氫鉀（2KHSO5·KHSO4·K2SO4）
* 過氧化鍶（SrO2）

## 官品
官品者多有之，猶過氧乙酸（CH3CO2OH）者也。

## 參
* 氧化物
* 超氧化物
* 臭氧化物
李羅拔

thumb|right|李羅拔肖像
**李羅拔**，通稱**李將軍**，美國維珍尼亞人也，一八〇七年一月十九日生。年十八，入讀西點軍校，成績優異，越四年，以次名畢業。嗣後從軍，歷任陸軍工程師、工兵中尉、上尉。

一八四六年，美國伐墨西哥，羅拔以幕僚隨軍，尋晉少校，出奇兵，屢敗墨師。戰畢，除中校，駐防卡洛堡，凡三年。一八五二年，任西點軍校校長。一八五五年，將騎兵擊印第安人於德克薩斯，大破之。

一八六一年，南方諸州紛去，另立邦聯，內戰始。初，林肯總統欲拜羅拔為帥。四月，維珍尼亞入南方，羅拔不願兵戎相見於家鄉，倒戈南師，佐戴維斯總統，任高級參謀。翌年，統帥南師北維珍尼亞軍團，屢敗北師。一八六三年，出師北伐，圖以大勝終戰，底定南北分治之局。惜大敗於蓋茨堡，南師傷亡慘烈，請辭，不允。明年，北師南征，數破南師。一八六五年，任南師總帥。四月，北師破南都里奇蒙，部下建議分兵遊擊，羅拔為生民計，拒絕，尋降。十月，任華盛頓學院院長，凡五年。一八七〇年十月十二日，卒，年六十三。
## 據
*英文維基李將軍列傳

分類:維吉尼亞州列傳
單原子離子

**單原子離子**者，獨一子之所生者也。夫離子有眾原子者，縱乃同素者，皆謂之原子團也。夫石灰石，鈣者，單原子離子也；碳酸根者，原子團也。

**壹類**二元物者，其金獨生離子一類也。**貳類**者，可生多類，荷者多類也。

## 攷
過氧乙酸

**過氧乙酸**者，式CH3CO3H，過氧酸也，乃無色液體，味似乙酸。強氧化劑，有蝕性，溫逾百十攝氏者暴。

## 製
過氧乙酸者，乙醛自氧化製之。
:O2 + CH3CHO → CH3CO3H

或以乙酸或乙酸酐，併以雙氧水，催以硫酸所得。

:

## 用
可以消毒。常併TAED、雙氧水於鹼者所得。其漂白之效，可勝雙氧水也。

## 參
*邢其毅等。《基礎有機化學》第三版上冊。北京：高等教育出版社，2005年。ISBN 7-04-016637-2
妄想學生會

《**妄想學生會**》，四格漫畫也，氏家刀全畫。氏家刀全者，日本人，作漫畫者也。材取乎高中學生會。初載《殊雜誌》，後載於《週刊少年雜誌》。今有單行本十有一。其臺灣中文版，東立出版社所代行。西元二〇一〇年四月言製電視動畫事矣，七月三日至九月廿五日其第一季映於電視。一四年一月四日至三月廿九日其第二季映於電視。

## 簡介
私立櫻才學園，本屬女校，今改男女合校，蓋民不欲生聚，生員不足之故也。初，男新生二十有八，中有津田隆利者偶入學生會。

## 引據


分類:平成漫畫
分類:平成動畫
石世

當**石**之**世**，歲在皇古，以石為器，而未用金屬。前後凡三百四十萬年，迄殷商之時方止。

此間，先民初生於世，先是南方古猿、傍人，時骨石並用，以為器。至智人見於世，仍沿用不廢，凡十萬年有奇。嗣後，各地先民，漸曉冶煉之法，自石中得銅、錫等諸金屬，合而為青銅，利可斷石，乃以為器。自是，石世終，入青銅之世。
青銅世

**青銅**之**世**，中華始五帝，泰西始於蘇美。時人漸棄石器而用青銅，文字初創，文明肇始。青銅鋒利，斷石分金，亦經久耐用，彼時無有匹者，凡用青銅之國，必先於他邦。爾後，鐵器問世，猶利於青銅，始漸棄用。

## 據
*世界上最早的青銅刀

*馬家窯文化初探
鐵世

當**鐵**之**世**，中華始春秋末，泰西始於西臺。夫鐵之冶煉，數難於青銅，故得之亦晚。初，蓋五帝之時，始有隕鐵之器，天之所賜也。歷二千年餘，先民方知自鐵礦石冶煉鐵材之法。以鐵為器，利可斷青銅，乃漸取代之。
全新世

所謂**全新世**者，地質年代之名目也，乃去今最近之紀，肇乎一萬一千七百載之前。 舊說恆以當世歸屬斯紀，然自機器大興，物換星移，近人乃有別立「人類世」之議。其西名，脫胎於希臘語，蓋取「純然」、「新近」之義也。斯世也，實涵生人之化育。凡結繩以降之史乘、道器文明之演進，以迄今世之繁華，皆萃於此。

是紀氣候之變遷，與人群生息相干甚巨，故治格致之學者恆深究之。其所徵驗之物，若高緯絕巔之冰芯、湖底溟渤之沉積、林木之歲圈、巖洞之石筍，皆所以測古知今也。觀乎格陵蘭所鑿之冰芯，自「新仙女木期」既晏，寒威漸退，天候稍就平準。然謂其恆定不移，亦不然也。近世學者有考，謂斯世天候亦時有變異，寒暖遞嬗，周而復始。至其所以致變之由，猶待後之學者鉤深索隱焉。

## 星隕
考全新世之期，屢有星隕之事，其跡散見歐羅巴、西伯利亞、印度洋諸境。馬達加斯加海澨，有坑曰伯克爾；日耳曼巴伐利亞之地，亦有基姆高坑。世人考其狀貌，謂皆隕星激撞所成。然質諸通儒，或謂伯克爾乃風化之巨跡，或辨基姆高為冰期之遺痕；異論頗多，未可遽信也。

## 兼查
* 史前
* 石器世
* 青銅世
* 鐵器世

## 攷
加速世界

《**加速世界**》，日輕小説也，川原礫撰文，日真配圖，亦有動、漫、遊，初刊於電擊文庫。

## 始
西曆二〇四六年，神經連接裝置興，人多活於其網絡幻境，而游離現世焉。

有田春雪者，學於私立梅郷中學校。因其體肥，常見凌，故嗜壁球以蔽之，及黑雪姬現，與一言：『少年，尔可望……「速」至異世乎？』次日，授其程式一，曰加速世界。

## 人物
**有田春雪**，又**銀鴉**。錄音者梶裕貴。

**黑雪姬**，學生會副會長，不知其真名。故為**黑之王**，然威大不如前。錄音者，三澤紗千香。

**神經連接裝置**，寘于頸，連神經，通意識，如臨幻境。

分類:平成輕小說
分類:平成動畫
分類:平成漫畫
電子層

**電子層**者，又譯**電子殼**、**電子殼層**，乃共有主量子數（*n*）之軌域也。每層可納電子數者，層級平方之兩倍也，全滿者，為之閉合也。莫塞萊、巴克拉以倫琴射線察之。巴氏遂謂之*K*、*L*、*M*層也（以字母序），後以數字代之。西格班記法今有用之。

殼者，名自波耳之論，電子繞核以距，軌以成殼矣。

## 攷
* Tipler, Paul & Ralph Llewellyn (2003). *Modern Physics* (4th ed.). New York: W. H. Freeman and Company. ISBN 0-7167-4345-0
物態

凡物質存於宇宙，必呈其貌，是為**物態**。物態者，相也。古論物相，徒以形體判之，區為固、液、氣三類。固相者，形定而體充，不隨器易；液相者，體充而無定形，隨器而化；氣相者，形體俱無常，聚散不拘。後世格致之學大進，察微析理，知物相不獨此三者，遂以分子離合拘絆之理定其流別。
極微而觀：固體之粒子，紐結甚堅，各安其位而微振；液體之粒子，雖相牽引，猶得流行轉側；氣體之粒子，相去寥廓，牽制全無，故能遊騖四方。又有一相，名曰電漿，蓋遇熾熱之境，電子遊離，分子解體，純以離子相牽，其性逈異乎氣。是故固、液、氣、電漿，乃天地間之基本四相也。

至若恆溫之下，復有液晶、無定形體、磁序諸相。液晶者，兼具流液之行與晶體之序；無定形體者，內質散亂，不成晶格；磁序之態者，則內蘊磁性，條理不紊。

若乃處乎極寒極壓之境，則生超導體、超流體、玻色凝聚、簡併態、超固體等異相。斯數者，其理幽微，其性詭譎，固非尋常所能測矣。

## 兼查
* 物相

分類:物相
晶體

**晶體**者，乃原子、離子、分子各列而序，週而复始，乎結晶之時、列而有幾何定形之固體者也。

坤輿之間，固體者，多為晶體者矣。夫液氣非晶質者，乎合宜之況，亦可成晶矣。

本徵必有常構，週而有律，亦使有以下通性：
* 性均，宏觀晶體各處，其性同侔；
* 各向異性，向不同而性不同矣；
* 具多面體之形；
* 熔點銳而顯也；
* 對稱；
* 射以倫琴、電子束者，生繞射。

## 性
::

分類:物相
大分水嶺

**大分水嶺**者，處東澳大利亞之山脈高原也，處東岸，自新南威爾斯州以北者，平行于海岸線，北起約克角半島，南至維多利亞州，長三千五百公里，闊乎二、三百公里，海拔蓋八百至一千米矣。至高者曰科修斯科山，乃澳大利亞極峰也，海拔二千二百廿八米，山地東急而西緩也。

## 攷

分類:澳大利亞地理志
液晶

**液晶**者，物相也。善流動而有晶體之序也。液晶所構，蓋乎官品之類。其光性殊異，亦敏電場磁場者，可用以液晶顯示器，今電視電腦示屏者多有之。

分類:物相
細筋

**細筋**，通譯**神經**，而譯**覺筋**、**氣筋**、**涅伏**者亦有之。在動物體中，所以集訊而傳之，俾物興奮也。纖維織綜，神經是輳。而興奮之訊，所出二端：一則腦與脊髓，一則諸官。於是神經以興奮相輸，自前者至後者，或自後者至前者。
## 辨名
初，漢譯為**細筋**。和譯神經，則自杉田玄白等人。昔彼人譯《解體新書》時，合神氣、經脈二辭，而造神經之語。
## 引據


分類:官理
物相

凡物之質，其形理化性通體勻齊者，謂之一**相**（即均相也）。其不勻齊者，則謂之雜相（非均相也）。雜相雖繁，苟欲析之，皆可分作數均相，各成一體。如和合溶液，渾然無際，即屬一相；若以爵盛冰水，則是雜相矣：蓋水為一相，冰為一相，水面之蒸氣復為一相，即所盛之爵，亦自成一相。

相者，雖與物態相類，然實有異。蓋同一物態之中，亦容有多相而不相融者。欲明諸相之理，學者多作相圖以察之。觀其迫壓、寒溫之變，以辨兩相之殊。譬如流液凝為堅質，其結理遂迥異矣。

## 兼查
* 物態

*
乍得

**查德**，或曰**乍得**、**作德**，全稱**查德共和國**。處中非，北接利比亞，東接蘇丹，南臨中非共和國，西與尼日、奈及利亞、喀麥隆三國為鄰。其國以乍得湖得名，最高峰為當撒哈拉之庫西山。都恩賈梅納，大邑也。

查德民種蕃多，凡二百有奇。是國雅言，法語、阿拉伯語。信伊斯蘭者眾。

國之食貨，繫乎農牧。世界最不發達國也。
索馬里蘭

**索馬里蘭共和國**（）在非洲之角索馬利亞西北，嘗為英國土。一九九一年五月，索馬利亞北屬迪爾族諸部獨立，立索馬里蘭共和國，原索馬利十八省有其五。其國蓋在衣索比亞、吉布提、亞丁灣間，方百又三十七萬，都合爾恪薩。
內閣總理大臣

**內閣總理大臣**，職同**首相**。
*日本明治十八年，明治天皇廢律令制，行內閣制，改太政大臣為內閣總理大臣，始設。
*朝鮮高宗三十年，甲午更張，亦改領議政為內閣總理大臣。
*大清宣統三年，立憲，皇族內閣立，亦改軍機大臣為內閣總理大臣。
玻璃

**玻璃**者，自成一態，形無定。常塑形於熔融狀態者，過冷成形，雖為固態，乃其分子者不足時辰以成晶體，分佈凍結，猶在液態之構矣。性多透光莫透氣，硬而又脆矣。素有者曰鈉鈣玻璃，二氧化矽者七成五，另有氧化鈉、氧化鈣諸合質若干。性惰，與生物不效，素不溶鏹，獨憚強鹼。

為透光者，遂為透光之材，有曰玻璃窗者。又有幕牆，摩天樓多見之，可防裂防撞，弗易壞矣。斯亦可反光折光，適以切割拋光，可以善之，以作透鏡、三棱鏡、乃至光纖。玻璃者，可上色，亦可加鹽易之，以製藝術品，猶花窗玻璃者也。

雖性脆易斷，慎則耐用，故先民好用，多見於遺址。夫何形何狀，亦可製之，兼亦無菌。常作器皿，猶有碗、瓶、杯諸類。堅者玻璃，常為紙鎮彈珠。並之膠者，可固複合玻璃矣。

凡灼為液，乎有玻璃轉化之無定形體者，亦稱玻璃矣。夫合金、離子鹽、水液、聚合物俱屬此類。夫眼鏡水瓶者，多不以矽製，乃用輕質聚合玻璃製之，素有如壓克力、聚碳酸酯、的確涼諸類矣。

## 成
人曰玻璃者，煉二氧化矽而得矣。純矽土者，蓋攝氏二千度熔融，故而伴以蘇打鉀鹼，以降至千度。唯予蘇打者，則使玻璃溶水，故又施以生石灰解之。

玻璃透乎可見光，輔以蘇打，亦可隔紫外線。若要透之，必以純者製，物費甚哉，曰石英玻璃。純者亦可透紅外線，可製光纖，傳音萬里矣。

夫常有者，素雜混各質。水晶玻璃者，含鉛以強折射，益加眩目矣。至於耐熱玻璃者，混之以硼，以易電熱之性。
光學玻璃鏡者，混釷氧化物以強折射。消紅外線者可入鐵，放映機內有之。消紫外線則可以鈰也。

易色，則可混各金、氧化物者矣。少錳者，可更鐵青之色，多者色淡紫。少鈷者可染藍。以錫砷氧化物，可得不透之白，斯從白陶瓷之類矣。青者，可以銅氧化物。若欲得赤如紅寶石，則以金屬銅。鎳者，可以藍、深紫、或墨之。若易其溫，其色亦更矣，猶當中原理，至今未可盡知。

火山熔岩者，或有天然玻璃，曰黑曜石、火山玻璃。黑曜者，可製簡便尖刀。

## 史
自石器世者，時人嘗用火山玻璃矣。蓋上古埃及，以之作皿。後有巴比倫人，通吹製玻璃之法，又傳於羅馬，所產波特蘭瓶，乃玻璃浮雕也。迨十一世紀，德人曉製之。先吹之成球，又成圓筒。趁炙，割而攤之，曰平面玻璃矣。後為威尼斯人學而善之。乎中世者，玻璃餐具器皿，皆自威尼斯。一八二七年，玻璃壓印之械成，可製之於廉價矣。

玻璃者，時以酸蝕之物刻以圖案。昔刻以吹鑄之間，今有刻於模具者，亦可用各色之玻璃，遂有產廉價之器矣。

西周，已有琉璃之物，尚有玻璃管、玻璃珠於古墓者。先南北朝者，多以琉璃稱火燒玻璃之物。迨宋方曰玻璃。明清以降，以琉璃為陶瓷者。蓋乎琉璃者，非今言玻璃矣。

古者說部，亦見玻璃一詞，明吳承恩著《西遊記》第一百回（徑回東土　五聖成真）曰：「沙悟淨，汝本是捲簾大將。先因蟠桃會上打碎玻璃盞，貶汝下界，汝落於流沙河，傷生吃人造孽。」

## 構

玻璃之構，若諸非晶體者，乎宏觀之下，無平移對稱，唯其鍵性，微觀亦有少序矣，夫局部原子成多面體矣。 

### 過冷
乎物理之義，玻璃態者，速熔淬之所生固體也。而素常者，皆論有玻璃轉化溫度之無定形體者也。若有迅疾冷卻而徐徐結晶者，莫生晶矣。待以不序之態乎轉化溫度之下，曰過冷矣。有曰玻璃成力者，淬火而易玻璃態者也，可以剛度論估之。蓋玻璃態之構者，比若晶體之構，乃亞穩態矣。少有若無規聚合者，莫有無定形之構也。

化液為此態者，斯非一階相變，諸熱學態（積、熵、焓者）無躍變，故亦有論以玻璃為液體者也。然，可類以二階相變，蓋熱學變數（熱膨脹係數、熱容）有躍變矣。夫相變平衡之論者，玻璃之態，無以全用，不可類以固體平衡相變也。

## 製
### 引上法
引上者，熔解後乎拉以向上，立而待凝矣。

### 平拉法
平拉者，熔解後先引上，臥之而待凝，可穩以產薄猶三毫米之玻璃者，如顯示器之玻璃也。

### 浮法
浮法者，倒熔液於高融之錫者，浮於錫而生平面矣，冷而去之。性均厚，上下表面，平整平行，產高而便管理，故為主流。唯破裂之時，頗有鋒利碎片，窗戶禁用之。

## 類
### 強化玻璃
強化者，速凍浮法所製，較之強蓋四至六倍矣，破裂少碎莫有鋒利者。然若有損裂則完碎矣。

### 夾層玻璃
夾層，又曰安全、膠合者，於乎夾層者，加以聚乙烯醇縮丁醛、硝化纖維。用以擋風、防彈者。

### 調光玻璃

調光者，內含液晶矣。去電，液晶分子不序，光線莫能透矣；通電，分子列而可透光矣。

### 自潔玻璃
塗鈦氧化物蓋五十納米者，遇紫外線，則催解所附官品矣，沖而無跡。主用建築、汽車矣。

### 鐳射玻璃
合鐳射圖樣并玻璃者。家事用矣。

### 雕花玻璃
正平滑而背雕花矣，設計裝飾用。

### 鉛玻璃
鉛玻璃者，可防止倫琴射線洩之室外矣。

### 夜光玻璃
夜有螢光。可導向為光。設計裝飾用。

### 鐵絲網玻璃
崁鐵絲網乎玻璃者，防火門窗多用。

### 玻璃磚
合兩玻璃為一磚，可用以牆壁採光、隔屏隔牆矣。可防熱隔音，獨難載重矣。

## 攷

分類:物相
劉體純

**劉體純**，明末清初之人，一名**劉體仁**、**二虎**，號**飛虎**。明末農民起義軍之將，李自成部將也。

李自成沒後，執師仍抗清，明封皖國公，帶兵入夔東，屬夔東十三家。

## 傳
### 從大順軍
嘗為大順軍右營右標果毅將軍。李自成稱帝，封爲光山伯。

### 聯明抗清
李自成沒，其下分二師：一爲郝搖旗、劉體純所率，一爲李過、高一功率。順治三年九月，二部先後至湖南、湖北，與明湖廣總督何騰蛟、湖北巡撫堵胤錫等合，與隆武合師。

明永曆二年、清順治五年，受南明永曆之封，為皖國公，與馬騰雲部同駐巴縣陳家坡。至明永曆六年、清順治九年末，賀珍、劉體純、袁宗第、塔天寶、李來亨、郝搖旗等，率大順軍餘部，先後移於川東，與其師甲相合，為其名之「夔東十三家」。

### 敗
明永曆十五年、清康熙元年秋七月，清四川總督李國英請旨四川、湖廣、陝西三省會剿夔東之賊。十二月冬，清軍集川、陝、鄂三省之兵，圍川東夔東，定西將軍圖海次殲各師，入茅麓山。劉體純所守東陽山寨為譚泰所圍，高一功奉李過令援應劉體純，突遭清軍伏擊，盡亡，高一功死。清軍圍二月之久，山寨食盡。二年，劉家縊死矣。

## 引據

分類:明列傳
分類:清列傳
仇成

**仇成**，安徽含山銅閘鎮人，初從明太祖朱元璋征，克採石、太平，又從大將徐達克江蘇之溧水、溧陽，每戰皆勇冠三軍，後遷統軍大元帥。
## 傳
### 累立戰功
元泰定元年生。

成初從軍充萬戶，累遷至秦淮翼副元帥。明太祖攻安慶，敵固守不戰。廖永忠、張志雄破彼水寨，成從陸攻，安慶乃陷。初，元左丞余闕守安慶，陳友諒陷趙普勝於安慶。陳友諒殺趙普勝，元主帥余闕復取安慶。後張定邊再犯，余闕敗死。成遂領橫海指揮同知，守安慶。時左君弼據廬州，羅友賢又於池州反，無為知州董曾死，安慶四面皆賊。成乃安撫軍民，嚴密防禦，漢兵不敢東下。從征鄱陽，殲敵於涇江口，功最。又討平江，城西南破張士誠兵焉。
### 鎮守遼東
洪武三年，成僉大都督府事，鎮守遼東。久之，以屯戍無功，降永平衛指揮使。尋复官。
### 封侯世襲
十二年，朝廷論藍玉等征西功，宜加封賜。太祖念成舊功，先封為安慶侯，歲祿二千石。

二十年，充征南副將軍，容美諸峒平矣。復從大軍徵雲南，功赫，予世爵，加祿五百石。
### 追封公爵
二十一年七月，仇成病。賜內醞，帝手詔問之。卒後，封皖國公，諡曰莊襄。
## 宗族
*夫人：吳氏，封安慶侯夫人。
**子：仇正，承襲父業，襲其爵位，坐事爵除。
**女一。
## 引據

分類:明列傳
徐達

縮圖|右|徐達
**徐達**，字**天德**，濠州鍾離永豐鄉人。明朝開國元勳，官至中書省右丞相，封魏國公，追封中山王，諡武寧。

## 生平
### 早年從軍
徐達世業農。少有大志，長身高顴，剛毅武勇。元至正十三年，太祖隸郭子興部，南略定遠。達時年二十二，往從之，一見語合。太祖帥二十四人往，達首與焉。尋從破元兵於滁州澗。

十五年，從取和州，郭子興授達鎮撫。子興執孫德崖，德崖軍亦執太祖。達挺身詣德崖軍請代，太祖乃得歸，達亦獲免。六月，從太祖渡江，拔採石，取太平，與常遇春皆為軍鋒冠。從破擒元將陳野先，別將兵取溧陽、溧水，從下集慶。

十六年，太祖身居守，命達為大將，帥諸軍東攻鎮江，拔之。號令明肅，城中晏然。授淮興翼統軍元帥。

### 征討陳友諒
時張士誠據常州，挾江東叛將陳保二攻鎮江。達敗之於龍潭，擒張、湯二將，進圍常州，克之。進僉樞密院事。繼克寧國，徇宜興，使前鋒趙德勝下常熟，擒張士誠弟張士德。十八年，復攻宜興，克之。

太祖自將攻婺州，命達留守應天，別遣兵襲破天完將趙普勝，復池州。遷奉國上將軍、同知樞密院事。進攻安慶，自無為陸行，夜掩浮山寨，破普勝部將於青山，遂克潛山。還鎮池州，與常遇春設伏，敗陳友諒軍於九華山下，斬首萬人，生擒三千人。遇春欲盡殺之，達不可，以狀聞太祖，乃悉縱遣餘眾。於是始命達盡護諸將。陳友諒犯龍江，達軍南門外，與諸將力戰破之，追及之慈湖，焚其舟。

二十一年，從伐漢，取江州。友諒走武昌，達追之。進中書右丞。二十二年，降將祝宗、康泰叛，達討平之。從援安豐，破吳將呂珍，遂圍廬州。會陳友諒寇南昌，太祖召達自廬州來會師，遇於鄱陽湖。友諒軍甚盛，達身先諸將力戰，敗其前鋒，殺千五百人，獲一巨舟。太祖慮張士誠內犯，即夜遣達還守應天。

### 平定張士誠
二十四年正月，太祖稱吳王，以達為左相國。復引兵圍廬州，克其城。略下江陵、辰州、衡州、寶慶諸路，湖、湘平。召還，帥遇春等徇淮東，克泰州。吳人陷宜興，達還救復之。復引兵渡江，克高郵，進破安豐，走左君弼。元兵侵徐州，達迎擊大破之，俘斬萬計。淮南、北悉平。

二十六年，太祖拜達為大將軍，平章遇春為副將軍，帥舟師二十萬討張士誠。達與遇春分軍扼其歸路，大破士誠於皂林。遂拔升山水陸寨，降五太子、朱暹、呂珍等，湖州降。遂下吳江，從太湖進圍平江。

二十七年秋九月，平江城破，執張士誠，得勝兵二十五萬人。城之將破也，達與遇春約曰：「師入，我營其左，公營其右。」令士卒曰：「掠民財者死，毀民居者死，離營二十里者死。」既入，吳人安堵如故。師還，封魏國公。

### 北伐中原
二十七年十一月，太祖命達為徵虜大將軍，常遇春為副將軍，帥步騎二十五萬人，北取中原。師行，克沂州，斬叛將王宣。莒、密、海諸州悉下。達自帥大軍拔益都，徇下濰、膠諸州縣。濟南降，山東悉定。

洪武元年，太祖即帝位，以達為銀青榮祿大夫、上柱國、右丞相、兼太子少傅。引舟師溯河，趨汴梁，守將李克彝走。遂自虎牢關入洛陽，與元將脫因帖木兒大戰洛水北，破走之。梁王阿魯溫以河南降。達略定嵩、陝、陳、汝諸州，遂搗潼關。

閏七月，達與遇春會師河陰，水陸並進，大敗元軍於河西務，進克通州。元順帝帥後妃太子北走。逾日，達陳兵齊化門，填濠登城。斬拒降之監國淮王帖木兒不花等，其餘不戮一人。封府庫，籍圖書寶物，禁士卒毋所侵暴，吏民安居。

既克大都，太祖命達與遇春進取山西。達以批亢搗虛之策，引兵趨太原。元將王保保還救，達選精兵夜襲其營。王保保僅以十八騎遁去。遂克太原，乘勢收大同，山西悉平。

### 屢征西北
洪武二年，達引兵西渡河，克奉元。遂渡隴，克秦州，入鞏昌。遣馮勝逼臨洮，李思齊降。分兵克蘭州。出蕭關，下平涼。叛將張良臣以慶陽抗拒，達督軍圍之，破王保保援軍，遂拔慶陽，斬良臣父子。陝西地盡定。

洪武三年春，帝復以達為大將軍，平章李文忠為副將軍，分道出兵。達至定西，與王保保戰於沈兒峪。達奪溝殊死戰，大破之。擒郯王、文濟王及官屬千八百六十餘人，將士八萬四千五百餘人。王保保僅挾妻子數人奔和林。捷聞，詔振旅還京師。帝迎勞於龍江，授達開國輔運推誠宣力武臣、特進光祿大夫、左柱國、太傅、中書右丞相，改封魏國公，歲祿五千石，予世券。

五年，復大發兵徵擴廓。達以徵虜大將軍出中道，遇擴廓與賀宗哲合兵力拒。達戰不利，死者數萬人。帝以達功大，弗問也。六年，達復帥諸將行邊，破敵於答剌海，還軍北平。十四年，復帥湯和等討乃兒不花。已，復還鎮。

### 晚年
達每歲春出，冬暮召還，以為常。還輒上將印，賜休沐，帝與之宴見歡飲，有布衣兄弟稱，而達愈恭慎。帝曾欲以吳王舊邸賜達，達固辭。一日，帝與達飲至醉，蒙之被，舁臥正寢。達醒，驚趨下階，俯伏呼死罪。帝大悅。乃命有司即舊邸前治甲第，表其坊曰「大功」。

胡惟庸為丞相，欲結好於達，達薄其人，時時為帝言惟庸不任相。後惟庸敗，帝益重達。十七年，太陰犯上將，帝心惡之。達在北平病背疽，稍愈，帝遣達長子徐輝祖齎敕往勞，尋召還。

洪武十八年二月，達病篤，遂卒，年五十四。帝為輟朝，臨喪悲慟不已。追封中山王，諡武寧，贈三世皆王爵。賜葬鍾山之陰，御製神道碑文。配享太廟，肖像功臣廟，位皆第一。

## 家族
### 先祖
*曾祖：徐五四，追封中山王。
*曾祖母：何氏，追封中山王夫人。
*祖：徐四七，追封中山王。
*祖母：周氏，追封中山王夫人。
*父：徐六四，追封中山王。
*母：蔡氏，追封中山王夫人。

### 妻妾
*元配：張氏。
*繼室：謝氏，洪武二十年追封中山武寧王夫人。
*妾：孫氏，徐膺緒生母。
*妾：賈氏。

### 子
*長子：徐輝祖，初名允恭，襲魏國公。靖難之變後因反對朱棣遭削爵禁錮，永樂五年卒。
*次子：徐添福，早卒。
*三子：徐增壽，母謝氏。靖難之變時暗助朱棣，為建文帝所誅；其後代世襲定國公。
*四子：徐膺緒，母孫氏。世襲指揮使，永樂十四年卒。

### 女
*長女：仁孝文皇后，母謝氏，明成祖朱棣皇后。
*次女：代王朱桂妃。
*三女：安王朱楹妃。
*某女：或名徐妙錦，生平事蹟多見於野史。

## 詩作
《徐氏家譜》載徐達詩二首，名為《瀾渡秋聲》、《金陵重九》，又有《題金陵明宮聯》對聯一副。

## 評價
太祖朱元璋御製神道碑譽之：「受命而出，成功而旋，不矜不伐，婦女無所愛，財寶無所取，中正無疵，昭明乎日月，大將軍一人而已！」
## 據

分類:明列傳
許浚

縮圖|許浚朝服像
**許浚**，字**淸源**，號**龜岩**，朝鮮陽川人，中宗三十二年生。

宣祖二年，為柳希春所薦，入內醫院 。四年，任從四品內醫院僉正。六年，任正三品內醫院正。八年，與安光翼入診上脈。十四年，受命監校《纂圖方論脈訣集成》，並題跋。二十年，上體平復，受賜鹿皮。二十三年，救療王子，受命加資，賜以爵秩，任正三品通政大夫，堂上官。兩司以王子有疾，用藥治療，醫官職分內事故，連啟罷改、還收，上不允。

二十五年，倭兵入寇，扈從宣祖，始終不離。二十八年，上御別殿便房，受針灸。二十九年，治東宮，加資，任正二品正憲大夫。司諫院復以東宮有疾，御醫議藥，屬職分內事故，啟請改正，上不從。

三十年，與都提調金應南等入侍。三十三年，任內醫院首醫。翌年，著成《諺解胎產集要》《諺解救急方》《諺解痘瘡集要》。三十七年六月，冊錄忠勤貞亮扈聖功臣、三等。十月，上曰︰「浚博通諸書，老於用藥」。官至從一品崇祿大夫，封陽平君。

三十八年九月，請還掃墳，上許；司諫院以上方在受針調攝之中，御醫不可一刻遠離故，啟請拿鞫罷職，上不允。

三十九年正月，上欲賜正一品輔國崇祿大夫，兩司以醫官崇祿，已前古所無，輔國則與大臣同列，不可冒據故，連啟七日，請命改正，上初不從，終允。四月、五月、九月，上數御別殿受針。

四十年十月，與都提調柳永慶等，入侍者再。十一月，大司諫柳澗、司諫宋錫慶、正言任章並啟，以聖候未寧，一年之久，而浚身爲首醫，藥不見效故，請論其罪，上不允。

四十一年二月，入診無策，上薨。光海君嗣位。三月，削職，放逐，兩司連啟，請罪浚，上答︰「已爲放逐，休論可矣。」。光海君元年十一月，上傳曰︰「許浚，非但扈聖功臣，於予亦有勞之人。近來予適多病，而內局老成宿醫乏少。況竄謫經年，足徵其罪。今可放送。」司諫院連啟請還收放釋之命，上答曰：「原情用法，人服其罪矣。所論之罪，似非其情，不允。」遂還內醫院。

五年，奉敎撰《新纂辟瘟方》《辟疫神方》。

七年，卒，年七十九。追贈正一品輔國崇祿大夫。

宣祖朝，特承撰集醫方之命，積年彙粹，至於竄移流離之中，不廢其功，光海君二年，編秩以進，稱《東醫寶鑒》。上賜熟馬一匹面給，以酬其功。並令內醫院設局，斯速印出，廣布中外。。當世，韓人譽為「醫聖」，並有電視劇，述其生平。繁星之中，亦有以為名者。

## 考據
中子星

**中子星**者，潰星也，乃恆星殆盡之時，暴縮而成也。夫恆星者，凝聚成熱，並氫為氦，積于其中。至生鐵方止，無有生功權矣，終熱力不支，潰，生超新星，或據其質，或為黑洞、或為中子星、或為白矮星矣。蓋乎中子星者，所壓甚大，電子難獨存，而並質子以為中子矣，曰中子簡併態，徑蓋十餘公里，然毫微之物，可有億噸，又以急轉，所釋輻射，視之如燈塔明滅，有如眨眼，曰脈衝星矣。
公曆十二月廿五日

**十二月廿五日**者，公曆之三百五十九日矣（閏年乃三百六十日），距歲暮餘六日。

## 是日大事
*一七五八年：哈雷彗星現，乃首次預言所得。
*一九五八年：昭和天皇登基。

## 生
*一六四二年：牛頓生（以儒略曆算之，於格里曆則為公曆一月四日）。

## 卒
*一九二六年：大正天皇卒。

## 節日
*十二月廿五日，乃聖誕節也。
公曆十二月廿六日

**十二月廿六日**者，公曆之三百六十日矣（閏年乃三百六十一日），距歲暮餘五日。

## 是日大事
*一六零六年：據載為莎士比亞劇《李爾王》首映。
*一七九二年：路易十六受審於巴黎。
*一八九八年：居里夫婦首察鐳。
*二〇〇三年：伊朗東南之巴姆，遭強震襲，數萬亡。
*二〇〇四年：印度洋地震，致海嘯，約三十萬亡。

## 生
*一一九二年：腓特烈二世生，為神聖羅馬帝國皇帝。
*一八九一年：美文人亨利·米勒生。
*一八九三年：中共領袖毛澤東生。

## 卒
*一九七二年：杜魯門卒，美國總統。
*二零零六年：福特卒，美國總統。

## 節日
*十二月廿六日，節禮日也。
損益表

**損益表**，報表也。主計公司之盈虧。合夥、有限公司者，亦引分配帳於淨利之後，以示盈利之分發矣。

損益概分兩列，上列構成、下列分配也。構成者，先列銷售收入，去成本，得銷售利潤；又減費用，得營業利潤、虧損；又增去素常收益、費用，即為益、（損）矣。分配者，以益者去稅，為稅後利潤；又配以公積金、應付利潤者；有餘，即為未分配利潤。此乃「利潤分配表」也。

利潤表者，多從應收應付也，少以實收實付計矣。

## 算
淨銷 = 毛銷 - (顧客折扣、退回、折讓)

毛利 = 淨銷 - 成本

營業收入 = 毛利 - 營業費用

純利 = 營業收入 - 稅 - 息

純利 = 淨銷 - 成本 - 營業費用 - 稅 - 息

## 分配帳
分配帳者，蓋示以盈利之分發矣。合夥有限者有之。

合夥者，蓋得純利後，先增以提款利息，又去合夥薪金、資本利息者，後配盈利與合夥人矣。有限者，扣以稅息、儲備盈餘，後分利與股東矣。

## 目
### 銷售成本
銷售成本，蓋有數目：
* **期初存貨**者，上年之末所存，即為本年初者也。首年並無此目。
* **購貨**者，購而售之者也，不論即繳賒帳皆計之。
* **購貨退回**者，有謬則退。所購益少，故減以購貨。
* **購貨運費**者，購貨所需乎車馬之費矣。
* **期末存貨**者，本年之末所存。可以分期盤點制、永續盤存點算之。又有諸法（先進先出、後進先出、平均成本、個別認定）計之。

### 淨銷
淨銷者，蓋有數目：
* **銷售**者，所銷之額，不論即繳賒帳皆計之。
* **銷貨退回**者，客之所退也。

### 總收
收益之總矣，蓋有數目：
* 利息收入（銀行利息收入、債息收入諸類）
* 賣以固定資產之所得
* 租金收入
* 購貨折扣（限前所繳之折扣矣）
* 壞帳收回（壞帳復繳者）
* 所收傭金
* 他項

### 總支
支出之總矣，蓋有數目：
* 壞帳（應收帳款中無法收回者）
* 壞帳撥備
* 折舊
* 租金支出、差餉
* 薪金支出
* 送貨費用
* 所付傭金
* 銷貨折扣
* 利息支出（透支利息、債息諸類）
* 保險支出
* 他項

## 兼查
* 資產負債表
* 現金流量表
簡併態

夫**簡併態物質**者，群游粒子之所聚也，其理一稟諸量子力學。此物極密，多見乎緻密星中，亦可營低溫而得之於實驗室。凡電子、中子、質子等費米子，皆可致此態，因有**電子簡併物**、**中子簡併物**之目。若夫雜糅之體，如白矮星或金屬之內，離子與電子雜處，則唯電子可趣簡併，而離子不能也。

按量子力學之理，自由粒子，其積受限，其能階有間斷，是謂量子態。又依泡利不相容之律，同類之費米子，弗能共處一態。若自低階而上，各據其位而皆滿，則總能至微，斯謂之「完全簡併」。當此之時，雖屆絕對零度，其簡併壓猶存而不息。若復益以粒子，或蹙其體積，欲逼入高階，必生抗力。是故簡併之壓，唯視密度，不繫寒暑。緻密之星，得以不崩而保衡者，正賴此壓，而非藉熱力也。

斯物又稱**費米氣體**或**簡併氣體**。若其粒子馳騖極疾，幾侔光速，則謂之**相對論簡併態**。

西曆一九二六年，福勒首論離子、電子混雜之體為簡併質。測得白矮星內電子極密，其分壓遠過離子焉。

## 理致
夫電漿受壓而冷，至極則無可復蹙。何以故？蓋泡利氏律有云：二費米子斷無同處一態者。方其受壓逼仄，位置益確；然揆諸測不準之理，微粒既囿於幽仄之域，其動量之未定也必巨。是故電漿雖寒，微粒之奔突猶疾。苟欲益蹙其體，必施巨力以抗其動量焉。

尋常理想氣體，其壓與溫成正比。然簡併態則殊不相侔。微密之完全簡併氣體，其壓作P=K(n/V)^{5/3}。至於極緻密者，則入相對論之態，其壓作P=K'(n/V)^{4/3}。

凡萬物之內，熱壓與簡併壓恆並存。尋常氣體以熱壓為主，簡併壓微末可忽；而簡併態物雖亦有熱壓，然體極緻密，簡併壓大盛，熱壓遂不可同日而語也。

此態之物，要者有中微子、夸克、金屬氫、白矮星之質。尋常固體之中，簡併壓亦助生常壓，然世不謂之簡併態，蓋其抗壓之力，主出乎電子與原子核之斥力，非端賴簡併也。又如金屬等導體，其內游離之電子，可作簡併氣體觀，然餘者電子，仍拘於原子核，各據其量子態，此與白矮星大異。

## 兼查
* 緻密星
* 白矮星
* 中子星
* 零號元素
* 物相

## 據

### 出典
* 

## 博觀
* Detailed mathematical explanation of degenerate gases 
* Mass-radius diagram of degenerate star types

分類:物相
資產負債表

**資產負債表**，又譯**貲債平衡單**、**總揭貲債帳**，報表也，主計公司所有。律以會計平衡，蓋分**「資產」**、**「負債並股東權益」**兩目，歷經分錄、轉帳、分類、試算、調整，以期未之日為準，製表，以示經商之況。

報表左為資產，右為負債股東。若按之以律而無誤者，則左右總額必侔。式：
**資產之總＝負債合計＋股東權益合計**

今有萬國準則，諸地報表多一統矣。

## 詳
報表者，左為資產，右為負債、股東權益。各列其目，又列其額。報表之目，多有其名，以電腦者，亦有萬國編號矣。

左為資產，凡所列資產之目，均須列入，要者蓋為現金、應收帳款、存貨、房屋諸類等等。又類以流動、固定、無形者。左方資產者，蓋為資金之用者矣。

右上者，為負債，下為股東權益。負債，又類以流動、長期。猶應付票據、應付帳款、公司債者，均列於此。股東權益，列股東所供資金；如普通股股本、資本公積、保留盈餘者也。右方負債、股東權益者，蓋為資金之源矣。

## 攷
* 李家豪，《會計－商業人士必備的會計知識與財務運用》，二零零五年五月，台北，梅霖出版社
* 趙曉蓮，《第一次看財務報表就上手》，二零零四年一月，台北，易博士出版社
鋇

**鋇**，化學元素也，符號為Ba，原子序五十六。屬族二、鹼土金屬，位次第五。性柔軟，色銀。以其易於相合故，無獨存於天地。而氫氧化鋇，泰西古云重土者，雖非礦物，可灼碳酸鋇而得。

一七七四年，始知其存，時未可取。一八零八年，方以電解之法，取鋇金屬。

自然之中，鋇之礦物，多為重晶石、毒重石，皆不溶於水。

鋇鮮用諸工業。昔嘗作真空管吸收劑，以除餘氣。當世，用諸高溫超導體、電瓷。亦雜於鋼中，以減碳粒大小。

鋇化合物溶於水者有毒，昔以滅鼠，又或雜於煙花，以顯綠光；不溶於水者如硫酸鋇，或雜用於鑽井泥漿，或用諸倫琴射線儀，以見腸胃。

## 據
*引據悉從《英文維基》鋇一文簡介段
陳立宏

**陳立宏**，臺灣臺南人也，民國五十三年八月二十九日生，年五歲隨家遷高雄，記者出身，曾任於聯合晚報、中時晚報。

其論評頗泛綠。綠營遺老辜寬敏嘗於民國一百四年捐貲一百萬元以癒癌症。

民國一百六年六月二十一日，台北榮總為之證，因癌復發，午後十二時五十三分卒。葬新北三芝北海福座。

分類:中華民國列傳
量子力學

**量子力學**，究微物之理也。其道甚奧，非經典格物所能盡。

此學之要，可析為五：

一曰波粒雙性。微物或為波，或為粒，變化無常，難以名狀。此與古人之論物不合，故世多惑焉。

二曰能量子化。能之變非連續，若階之有級，不可分割，故曰量子。

三曰測不準。欲知微物之處與其勢，不能兼得，此海氏所立之律也。

四曰重疊態。微物能並存於多態，唯經察而後定。

五曰纏結。異物相距縱遠，猶能瞬息感應，此尤為奇。

此學肇端於公元一千九百年。是歲，普氏立說，謂能量有最小不可分之量。愛氏因而釋光電之效，波氏創立原子模型，海氏著不確定之律，薛氏立波動方程。其後諸賢輩出，遂使斯學大盛。

然此理幽渺難明，諸家之說紛然：或曰微物之動純由機會，或謂有隱數主之，更有言此世分立無窮者。迄今爭論未已。

雖然，此學之用甚廣。今之巧器，如半導、雷射、共振之術，未有不本於此者。又有言他日當有量子之算機、量子之傳訊，其用未可限量也。

量子之學，開物理之新境，明微觀之奧，推科藝之進，其功偉矣。然而其理難明，有悖常識，需思奧旨焉。
## 據
*本文撮譯自英文維基大典︰量子力學一文
王益之

**王益之**，字**行甫**，宋婺州金華人，師古子。淳熙十四年登進士第，紹熙中，為分水尉。嘉定初，遷任太學博士，仕至大理司直兼評事。精兩漢故實，纂有《西漢年紀》三十卷、《漢官總錄》十卷、《職源》五十卷。
## 考
*元脫脫等撰，《宋史》卷二零三
*《金華賢達傳》卷八
物性

**物性**，常性也，不需化效者，茲類如下：
* 色
* 物態
* 味
* 密度
* 熔點
* 沸點
* 硬度
* 溶性
* 延展性
* 黏性
* 折射率
* 電導
* 熱導
以上諸性，多以五官感之，亦有以儀器測之也。
共謀罪

**共謀**之謂**罪**也，蓋以二三徒相謀，欲行不法於方來。未必舉動，共謀其罪。英、德、美、法、挪諸邦，其氓共謀不軌，則議罪處罰。

日本亦設此名。其國有法，曰《關於咎罰聚結之犯罪及規制犯罪之收益諸事之法律》。其第二章新設罪名，曰「共謀聚結之犯罪」，略稱共謀罪。是名之謀也久。西元二千有五年八月，眾議院解散，法案隨廢。同年，特別國會復建茲案，始為審議。二千有九年七月廿一日，眾議院解散，廢案。度八歲，適第百九十三回國會，更其所以搆罪，謂「豫備暴襲等事罪」。內閣輯案以建之，而自民、公明二黨並日本維新會諸社，悉贊同其謀。可者維夥，焉乃立名。

## 辨名

共謀罪，一譯合謀罪。中文或謂陰謀論曰共謀論，此二共謀，名同而實異者也。

## 引據

分類:刑法
化性

**化性**，物化之所彰也。茲類如下：
* 酸性
* 鹼性
* 可燃性
* 氧化性
* 還原性
* 熱穩性
* 反應活性
* 助燃性

以上諸性，須經化變，方能察之。
入暨出漢堡

**入暨出漢堡**者，美國西連鎖速食肆也。本部在加州爾灣，加州、亞利桑那州、內華達州、猶他州、俄勒岡州、德州皆有分肆。西元一九四八年史奈德夫婦立於鮑德溫園邑。

## 據
*食肆網址

分類:美國企業
分類:駃餐店
安知男子亦能狎

《**安知男子亦能狎**》，臺灣之影戲也，唱形類平等，國教院製之。陳北川導演，傳愛編劇小組編劇，攝於基隆。所述兩牡相交事，其一杰哥，其一阿瑋。瑋為杰所迫，厥有其事。是戲既映網絡，一時鼎沸不息。

此戲直語原名，「**如果早知道男生也會被性侵**」。

## 攝製

初，中華民國教育部令國家教育研究院作戲，而傳愛家族傳播文化事業有限公司承攝製之任。陳北川導演。西元二〇一〇年，攝於基隆，就暖暖高級中學、新豐街、碇內十五號公園諸地，以為後景。其主題曲，則傳愛組作詞，馬路大度曲。是戲雖曰幻設，自有所本。

## 人物

瑋者，少年庠生也。有友曰彬，二人同窗，少相狎。有杰者，壯夫也，長於瑋、彬數歲。其人詭譎，陽示親暱，陰懷不軌，實欲行狎褻之事。又有女師淑惠，執鞭鄉校，以闡「生生之德」。瑋之大母，自幼顧復鞠育，恩勤備至。

又梨園名籍：瑋，黃耀緯演；彬，黃韶麒演；杰，伍嘉緯演；淑惠，張昌緬飾；外祖母，趙莉華飾。

## 紀要
阿瑋者，少不謹。溺於博戲之器，與大母齟齬，忿而出走。偕友彬彬，入電訊茶坊，適遇杰。杰，黠徒也，陽為憐恤之色，延二生歸，語曰：「吾家裕食，足以充腹。凡離家少年，吾素樂助之。」

遂過肆，陰市醴酒十餘甖。既歸，二人，彬不勝，寢於堂。杰曳瑋入室，誘觀淫穢之戲，復令瑋褫衣裳。瑋大驚，呼曰「不宜」，杰厲聲脅之曰：「速俾我視！」瑋力拒，杰毆而褻之。恫脅瑋不得語人。復迭遣短訊，措辭淫穢。

瑋既遭凌辱，創巨痛深，憂懣不學。後適囿，遇婦淑惠。淑惠好義，語及猥褻害人之苦，瑋感慟失聲。淑惠詰之，瑋遂披瀝其冤。淑惠曉以大義，勸其白於官，驗傷存證，訟於有司，復啟明庠序，以醫心疾。戲末，旁白性侵害之義。

## 逸事
西元二〇一三年，或者傳諸網絡。杰、瑋演技如真，而觀者多謂可笑，焉乃議論紛紛。明年六月，閱者逾二百萬。凡民國官製宣傳戲，未有甚之者。至「如果早知道」「杰哥不要啦」之辭，亦一時所盛傳。言及兩牡強姦事，嘗引此辭。網民亦翻作外戲，與之相配，以娛觀者。
## 註釋

## 引據

## 博覽
*如果早知道：男生也會被性侵

分類:臺灣影戲
餘部橋

縮圖|餘部新橋圖
**餘部橋**在兵庫縣美方郡香美町香住區餘部，鐵道橋也，單路。通鎧、餘部二驛，屬西日本旅客鐵道山陰本線。

## 沿革
是橋初以鋼製，棧橋也。通稱**餘部鐵橋**。以明治四十五年三月一日通車，既閱九十八載，以平成二十二年七月十六日夜止。十九年三月，復建引渡橋，用預力混凝土。二十二年八月十二日，新橋始用。

數載以還，無新無舊，此橋皆越長谷川，其下悉通第百七十八號國道。

## 辨名
是橋之於西日本鐵道，無舊無新，咸名「**餘部橋梁**」。二戰前，用餘字，舊字體也。戰後漸行新字體，簡作「余部橋梁」。梁字非常用漢字，故書平假名者，或漢字者，咸有之。

舊橋有「餘部鐵橋」之謂，其名廣為人所聞。又謂「餘部陸橋」「餘部高架橋」。

新橋別稱，則本乎「餘部橋梁」之名，以「新」雜焉，謂「新餘部橋梁」「餘部新橋梁」「餘部新橋」。亦有好鐵道者，謂之「餘部鐵橋」，以為「餘部之鐵道橋」之略稱。

橋鄰接餘部驛。橋、驛之名，其音皆あまるべ。而兵庫縣姬新線亦有餘部驛，音よべ。後者從新字體「余」，故前者復舊字體「餘」以相別也。

## 引據

分類:日本郵傳
分類:橋
嗩吶

縮圖|嗩吶
**嗩吶**，本波斯樂器，後入中國。上有二簧，氣震而聲。狀若喇叭，音似雙簧管，故亦謂**中國雙簧管**。東南諸省，亦有云**鼓吹**、**的禾**、**啲打**者。元世，蒙人主事，友西域，嗩吶遂入中國。

昔之嗩吶，音亮，木製，若圓錐，上開八孔。按孔橢圓形，用七孔律。至上有銅管，嵌「哨子」，嗩吶之簧也；下有金屬口，曰「碗」。今世為便合奏，乃革，加鍵、長管，即加鍵嗩吶，用補低音聲部不足。

嗩吶之曲，以《百鳥朝鳳》為最。

嗩呐用途殊廣。其一宮廷樂，若雅樂、鼓吹樂之屬。雅樂主儀式。至鼓吹樂，則聞於軍旅之間，又以之彰帝王氣勢。其一伴奏。蓋華北、西南之地，土劇皆以之伴奏。京劇諸戲，亦少有用之者。其一則主奏。如鼓吹樂之屬，以嗩吶等管樂為主奏，而擊打樂贊之。若山東鼓吹，樂法若此，而揚名最彰。此類器樂，多聞於節慶，或鄉邑集市。其一歌舞樂。邑民歌舞時，可以嗩呐伴奏。如南國則採茶歌舞、北方則秧歌。節慶之事、豐穰之時，用之不尠。其一婚喪喜慶。當其時也，以嗩呐伴奏。嗩呐之用，不止於此，如潮州音樂、北管音樂，客家漢樂、廣東音樂云云，咸採之也。

## 據


分類:樂器
圓頂清真寺

**圓頂清真寺**，又稱**奧瑪清真寺**，在以色列耶路撒冷舊城聖殿山，屬回教。其地本猶太希律王聖殿。公元七十年，羅馬陷猶太，改建朱庇特神廟。六九一年，哈里發馬立克改立此寺。一零一五年，嘗毀，越八年，復修，迄今仍存。回回建築存世者，以其最古。

肇建之時，仿東羅馬風，畫鑲於內；效左近聖母座堂，立八角地基。及鄂圖曼治耶路撒冷，大易其貌。當世，覆金箔再。回回之間，有云其地為創世之地，亦傳穆罕默德夜行登宵，始於其中，遂為回回所景仰。猶太之民，亦言亞伯拉罕獻祭其子於此，故亦重之。

當世或云「耶路撒冷地標之最」，列於聯合國教科文組織世界遺產，同於相近之哭牆、聖墓教堂。

## 據
*英文維基圓頂清真寺一文之簡介段
潮州的禾

**的禾**，亦謂**[[潮州]][[嗩吶]]**，所以伴奏潮劇，聞乎潮樂也。音色柔靜。有「大吹」「小吹」二種，之二者，構造相同，使法不同。

按潮汕方言，「的禾」亦謂辭世、物故。
## 據

分類:樂器
有事

**有事**，非常也。蓋戰爭、事變、兵戎相接，此軍事之非常也。又如食貨紊亂、天災人禍者，事體至大，亦謂有事。

至日本，如禍端橫生，歿者逾數百人；或接核能、生物、化學之兵器，而歿者逾數十人，皆云有事。有事一詞，非律法所用，而軍間之謂也。凡法制關乎國家之有事者，防衛省以便宜名之有事法制。有事之名，曾不畫一，多言動用自衛隊之事。

分類:群
有事法制

日本**有事法制**，即其行軍禦敵所恃。所謂有事，指他邦嘬兵侵攻。

西元一九七八年竹岡勝美參劃有事法制，云：「若有異邦，遣軍就日，制高天，控碧海，士卒上陸，侵攻本土，國境化爲戰場。值此事態，所用法制，有事法制也。」勝美，時防衛廳官房長。
## 據
兵燹

**兵燹**者，戰禍也。方外事內戰，戡亂靖難之時，凡平民至於樓館，不涉戰爭，而被傷見損，如此事情，日人謂之**戰災**。

日本《保護國民法》名之**武力攻擊災害**。其人每言戰災一辭，多指太平洋戰爭。
六花之森

**六花之森**，庭園也，在日本北海道河西郡中札內村。六花亭社贊金而造之。工場、美術館、博物館商舖、食肆咸在焉。

初，六花亭社作猷，欲設新工廠，而一新左右。於是委任大林組，建工廠，設風景，以為六花之森，縈帶三番川，綿延十公頃。又設池以理水，貯納天雨，濕地環之而復甦，孤木當岸，草花叢生。平成十九年，始為迎客。

## 引據

分類:建築
護士

就學受訓，考試合格，執照在握，病弱是護，此若人之儔，謂之**護士**。
## 辨名
朝鮮謂之**看護師**。至日本，曾以形相分，別云看護師、**看護婦**，而後壹謂看護師。越南稱**醫佐**。
分類:醫學
燕易王

**燕易王**，**姬**姓，佚其諱，文公子，三十七世主，在位凡十二年。

## 傳
### 嗣位
生年不詳。

燕文公以子易王為太子。文公二十八年，秦惠文王以女妻太子。二十九年，文公卒，易王立。

### 齊奪十城
易王元年，齊宣王乘燕治喪之機發兵攻燕，取燕十城。易王謂武安君蘇秦曰：『先生至燕，先王助君往見趙王，遂約六國從。今齊攻趙，次至燕，以先生之故為天下笑，先生能為燕復取齊所侵之城池乎哉？』蘇秦大慚，因言日：『請為王收地。』於是往齊國，說齊宣王，宣王乃歸燕之十城也。

### 厚待蘇秦
時，人有詆蘇秦者，曰秦乃左右搖擺，鬻國、反覆之小人，後必致亂。蘇秦恐坐，於是還燕，而燕王不復其官。蘇秦見燕王曰：『吾為東周之一俗，無尺寸之功，而王親在廟授官，在廷禮吾。今臣為王退齊師而復十城，宜以益親。今臣還而王不授予官，必是有人於王前說吾不忠而傷我也。實吾之「不忠」，乃王之福也。聞忠信者，皆所以達其志；發憤之人，一切皆為人也。且說齊王，並無欺之。吾將母於東周本非為己立忠信之名，實為人圖。今若有孝如曾參，廉如伯夷，信如尾生之三人以事王，王以為何如？』

易王曰：『此便足。』秦曰：『孝如曾參，為盡孝道，不離父母在外宿夜，大王安得使之步行千里而弱燕事在危中之王？廉如伯夷，所以潔己，不肯為孤竹君之嗣，不肯為武王之臣，不受封侯之賞而餓死於首陽山之下。似此廉，大王安得使之步行千里至齊得十城也？信如尾生，與女子相約於橋下相會，女至久不來，水漲之不去，抱橋柱而死。如此之信，大王安得使之步行千里卻齊強兵也？臣所以謂之忠信獲罪於王！』

易王曰：『君不忠信而已矣，豈有以忠信而獲罪者乎？』秦曰：『不然也。吾聞有一人在遠仕，其妻與人私通，其夫將來，夫與其私人患，妻曰：「汝不須憂，吾已備酒待之。」後三日，其夫果歸，妻使妾以酒進夫飲。妾欲言酒毒，但恐其將主母逐；慾不作聲，恐毒主父。乃陽僵把酒潑於地。主父大怒，將其杖笞五十。故妾一跌而將酒潑去，謂上存主父，下存主母，然自不免被杖，誰謂忠信而不坐？吾之過，不幸而與其妾相類！』易王聞而悟，即復蘇秦之官。自此，燕王益厚遇。

### 薨
九年，時易王母與秦通，王知之後，而益厚遇，蘇秦恐為害，乃說王曰：『臣居燕，不能使燕重，而在齊，可燕重。』王許，蘇秦乃偽得罪於燕而奔齊，齊宣王以秦為客卿。蘇秦說齊宣王高宮、廣園，昭王之位，欲以弱齊之力，為燕效勞之。

十年，燕始稱王。

十二年，易王薨，其子噲嗣。

## 為政
燕王即位初，齊取燕十城，然得蘇秦之力，齊歸十城。燕王即位之末，乃始稱王，並使蘇秦偽得罪於燕而奔齊，秦勸齊宣王高宮室，廣林園，因以弱齊之力。

## 家室
*父：燕文公，亦曰燕文侯。
*母：文公夫人，與蘇秦通。
**妻：秦公主，惠文之女。
***子：燕王噲，名噲，無諡，故曰燕王噲。

## 引據
*《史記·卷三十四·燕召公世家第四》
*《史記·卷六十九·蘇秦列傳第九》
*《戰國策·卷二十九·燕策一》
*《資治通鑑·卷二》

## 注


分類:燕王世家
任昉

**任昉**，字**彥昇**，樂安博昌人，漢御史大夫敖之後也。父遙，齊中散大夫。遙妻裴氏，嘗晝寢，夢有彩旗蓋四角懸鈴，自天而墜，其一鈴落入裴懷中，心悸動，旣而有娠，生昉。身長七尺五寸。幼而好學，早知名。宋丹陽尹劉秉辟爲主簿。時昉年十六，以氣忤秉子。久之，爲奉朝請，舉兗州秀才，拜太常博士，遷征北行參軍。

永明初，衛將軍王儉領丹陽尹，復引爲主簿。儉雅欽重昉，以爲當時無輩。遷司徒刑獄參軍事，入爲尚書殿中郎，轉司徒竟陵王記室參軍，以父憂去職。性至孝，居喪盡禮。服闋，續遭母憂，常廬于墓側，哭泣之地，草爲不生。服除，拜太子步兵校尉、管東宮書記。

初，齊明帝旣廢郁林王，始爲侍中、中書監、驃騎大將軍、開府儀同三司、揚州刺史、錄尚書事，封宣城郡公，加兵五千，使昉具表草。其辭曰：「臣本庸才，智力淺短。太祖高皇帝篤猶子之愛，降家人之慈；世祖武皇帝情等布衣，寄深同氣。武皇大漸，實奉詔言。雖自見之明，庸近所蔽，愚夫一至，偶識量己，實不忍自固於綴衣之辰，拒違於玉幾之側，遂荷顧托，導揚末命。雖嗣君棄常，獲罪宣德，王室不造，職臣之由。何者？親則東牟，任惟博陸，徒懷子孟社稷之對，何救昌邑爭臣之譏。四海之議，於何逃責？陵土未乾，訓誓在耳，家國之事，一至於斯，非臣之尤，誰任其咎！將何以肅拜高寢，虔奉武園？悼心失圖，泣血待旦。寧容復徼榮於家恥，宴安於國危。驃騎上將之元勳，神州儀刑之列岳，尚書是稱司會，中書實管王言。且虛飾寵章，委成禦侮，臣知不愜，物誰謂宜。但命輕鴻毛，責重山岳，存沒同歸，毀譽一貫。辭一官不減身累，增一職已黷朝經。便當自同體國，不爲飾讓。至於功均一匡，賞同千室，光宅近甸，奄有全邦，殞越爲期，不敢聞命，亦願曲留降鑒，卽垂聽許。鉅平之懇誠必固，永昌之丹慊獲申，乃知君臣之道，綽有餘裕，苟曰易昭，敢守難奪。」帝惡其辭斥，甚慍，昉由是終建武中，位不過列校。

昉雅善屬文，尤長載筆，才思無窮，當世王公表奏，莫不請焉。昉起草卽成，不加點竄。沈約一代詞宗，深所推挹。明帝崩，遷中書侍郎。永元末，爲司徒右長史。

高祖克京邑，霸府初開，以昉爲驃騎記室參軍。始高祖與昉遇竟陵王西邸，從容謂昉曰：「我登三府，當以卿爲記室。」昉亦戲高祖曰：「我若登三事，當以卿爲騎兵。」謂高祖善騎也。至是故引昉，符昔言焉。昉奉牋曰：「伏承以今月令辰，肅膺典策，德顯功高，光副四海，含生之倫，庇身有地；況昉受教君子，將二十年，咳唾爲恩，眄睞成飾，小人懷惠，顧知死所。昔承清宴，屬有緒言，提挈之旨，形乎善謔，豈謂多幸，斯言不渝。雖情謬先覺，而迹淪驕餌，湯沐具而非弔，大廈構而相驩。明公道冠二儀，勳超邃古，將使伊周奉轡，桓文扶轂，神功無紀，化物何稱。府朝初建，俊賢驤首，惟此魚目，唐突璵璠。顧己循涯，𢉴知塵忝，千載一逢，再造難答。雖則殞越，且知非報。」

梁臺建，禪讓文誥，多昉所具。高祖踐阼，拜黃門侍郎，遷吏部郎中，尋以本官掌著作。

天監二年，出爲義興太守。在任清潔，兒妾食麥而已。友人彭城到溉，溉弟洽，從昉共爲山澤遊。及被代登舟，止有米五斛。旣至無衣，鎮軍將軍沈約遣裙衫迎之。重除吏部郎中，參掌大選，居職不稱。尋轉御史中丞，秘書監，領前軍將軍。自齊永元以來，秘閣四部，篇卷紛雜，昉手自讎校，由是篇目定焉。

六年春，出爲寧朔將軍、新安太守。在郡不事邊幅，率然曳杖，徒行邑郭，民通辭訟者，就路決焉。爲政清省，吏民便之。視事朞歲，卒於官舍，時年四十九。闔境痛惜，百姓共立祠堂於城南。高祖聞問，卽日舉哀，哭之甚慟。追贈太常卿，諡曰敬子。

昉好交結，獎進士友，得其延譽者，率多升擢，故衣冠貴遊，莫不爭與交好，坐上賓客，恒有數十。時人慕之，號曰任君，言如漢之三君也。陳郡殷芸與建安太守到溉書曰：「哲人云亡，儀表長謝。元龜何寄？指南誰託？」其爲士友所推如此。昉不治生產，至乃居無室宅。世或譏其多乞貸，亦隨復散之親故。昉常歎曰：「知我亦以叔則，不知我亦以叔則。」昉墳籍無所不見，家雖貧，聚書至萬餘卷，率多異本。昉卒後，高祖使學士賀縱共沈約勘其書目，官所無者，就昉家取之。昉所著文章數十萬言，盛行於世。

昉撰《雜傳》二百四十七卷，《地記》二百五十二卷，文章三十三卷。

昉第四子東里，頗有父風，官至尚書外兵郎。

## 據
* 《梁書·列傳第八》
陳與義

**陳與義**，字**去非**，其先居京兆，自曾祖希亮始遷洛。故為洛人。與義天資卓偉，為兒時已能作文，致名譽，流輩斂衽，莫敢與抗。登政和三年上舍甲科，授開德府教授。累遷太學博士，擢符寶郎，尋謫監陳留酒稅。

及金人入汴，高宗南遷，遂避亂襄漢，轉湖湘，逾嶺嶠。久之，召為兵部員外郎。紹興元年夏，至行在。遷中書舍人，兼掌內製。拜吏部侍郎，尋以徽猷閣直學士 知湖州。召為給事中。駁議詳雅。又以顯謨閣直學士提舉江州太平觀。被召，會宰相有不樂與義者，復用為中書舍人、直學士院。六年九月，高宗如平江，十一月， 拜翰林學士、知制誥。

七年正月，參知政事，唯師用道德以輔朝廷，務尊主威而振綱紀。時丞相趙鼎言：“人多謂中原有可圖之勢，宜便進兵，恐他時咎今日之失機。”上曰：“今梓宮與太后、淵聖皆未還，若不與金議和，則無可還之理。”與義曰：“若和議成，豈不賢於用兵，萬一無成，則用兵必不免。”上曰：“然。”三月，從帝如建康。明年，扈蹕還臨安。以疾請，復以資政殿學士知湖州，陛辭，帝勞問甚渥，遂請閑，提舉臨安洞霄宮。十一月，卒，年四十九。

與義容狀儼恪，不妄言笑，平居雖謙以接物，然內剛不可犯。其薦士於朝，退未嚐以語人，士以是多之。尤長於詩，體物寓興，清邃紆餘，高舉橫厲，上下陶、謝、韋、柳之間。嘗賦墨梅，徽宗嘉賞之，以是受知於上雲。

## 據
* 《宋史·列傳第二百〇四·文苑七》
戴叔倫

**戴叔倫**，字**幼公**，唐潤州金壇人。師事蕭穎士，為門人冠。劉晏管鹽鐵，表主運湖南，至雲安，楊子琳反，馳客劫之曰：「歸我金幣，可緩死。」叔倫曰：「身可殺，財不可奪。」乃舍之。嗣曹王臯領湖南、江西，表在幕府。臯討李希烈，留叔倫領府事，試守撫州刺史。民歲爭溉灌，為作均水法，俗便利之。耕餉歲廣，獄無系囚。俄即真。期年，詔書褒美，封譙縣男，加金紫服。齊映、劉滋執政，叔倫勸以「屯難未靖，安之者莫先於兵，兵所藉者食，故金谷之司不輕易人。天下州縣有上、中、下，緊、望、雄、輔者，有司銓擬，皆便所私，此非為官擇人、為人求治之術。其尤切者，縣令、錄事參軍事，此二者，宜出中書、門下，無計資序限，遠近高卑，一以殿最升降，則人知勸。」映等重其言。遷容管經略使，綏徠夷落，威名流聞。其治清明仁恕，多方略，故所至稱最。德宗嘗賦《中和節詩》，遣使者寵賜。代還，卒於道，年五十八。

## 據
* 《新唐書·高元李韋薛崔戴王徐郗辛列傳》
茂縣

**茂縣**在中國四川省阿壩州，以茂濕山得名。北鄰松潘，東接北川，南界安縣、綿竹、什邡、彭縣，西南鄰汶川、理縣，西北連黑水。

## 地理
縮圖|疊海碉樓
九頂山、松坪溝、疊溪海子、營盤山、黑虎羌寨，皆遊客所聚。

## 它典
* 茂縣政府 

分類:阿壩藏族羌族自治州區劃
古文觀止

《**古文觀止**》，總集也，清吳楚材、吳調侯輯。鑒選散文，正蒙養而裨後學。康熙三十四年成書。所錄，上啓東周，下迨有明，凡散文二百二十二。其中古文維多，亦柬選駢文數篇。文章所涉，史傳、策論、遊記、書信、筆記云云。今中華庠序，所授文言，亦多採焉。

## 篇目
《觀止》錄文二百二十二，以時序分為十二卷。
### 卷一 周文
*卷之一：周文，錄《左傳》各篇章

### 卷二 周文
*卷之二：周文，錄《左傳》各篇章

### 卷三 周文
*卷之三：周文，錄《國語》、《公羊傳》、《穀梁傳》各篇章

### 卷四 秦文楚辭

*卷之四：秦文、楚辭，錄《戰國策》、《楚辭》各篇章

### 卷五 漢文

*卷之五：漢文，錄《史記》篇章

### 卷六 漢文

*卷之六：漢文，錄晁錯、司馬相如、李陵、諸葛亮等人文章

### 卷七 六朝唐文
*卷之七：六朝唐文錄陶淵明、魏徵、韓愈、王勃等人文章

### 卷八 唐文
*卷之八：唐文，錄韓愈文章

### 卷九 唐宋文
*卷之九：唐宋文，錄柳宗元、范仲淹、司馬光、歐陽脩等人文章

### 卷十 宋文
*卷之十：宋文，錄歐陽脩、三蘇文章

### 卷十一 宋文
*卷之十一：宋文，錄蘇軾、曾鞏、王安石等人文章

### 卷十二 明文
*卷之十二：明文，錄方孝孺、歸有光等人文章

分類:中華文選
幫母

**幫母**（中古拼音：**p**ang），中古漢音聲母也，脣音，隸幫組，全清。後接韻母，無分開合，四等皆可接。下有四等例字。

切韻脣音僅幫組，三十六字母脣音有輕重二脣，蓋重脣轉輕脣也。轉輕脣，曰**非母**。重脣轉輕脣，有演化式：p+i, y+a, o, u = f。幫組遇三等a, o, u，轉輕脣。

## 擬音
大多漢音、對音、域外方音，幫母讀/p/，故擬/p/。

## 反切上字
《廣韻》中反切上字二十四字
*重唇：邊布補伯百北博巴卑並鄙必彼兵筆陂畀逋比
*輕唇：方封分府甫

## 古今音變
;漢語
切韻脣音僅幫組，宋有三十六字母，脣分輕重，有幫、非二組，現代漢語大抵承自三十六字母。

重脣者，即幫母，今音仍作幫母，而派入陰聲調，如吳拼作p，普拼作b，粵音作/p/，派入粵調/˥、˧˥、˧/。輕脣者，即非母，今音仍作非母，而派入陰聲調，如吳拼作f，普拼作f，粵音作/f/，派入粵調/˥、˧˥、˧/。

幫母轉非母，大抵規律，唯「不」除外，以其常用故，不轉輕脣。諸漢語分文白讀，非母字白讀可殘重脣，如甫字粵音白讀/pʰou˧˥/，放字客音pioŋ。

;日語
無論吳、漢、幫、非，皆作は行，促音轉ぱ行。如日本，舒音作にほん，促音作にっぽん。

;韓語
韓語無輕脣，幫母皆重脣，而間有鬆音，如方讀방，風讀풍。

;越南語
幫母作濁，爲b，如波讀ba；非母仍非，爲ph，如非讀phi；重紐四等字轉t，如比讀tỷ。

（一欄南語）
八〇三年

## 大事
*韓愈以進《論天旱人飢狀》，貶為陽山縣令。
*樂山大佛建成。
## 生
*杜牧，唐詩人。八五二年歿，年四十九。
## 歿
*伊琳娜女皇崩，年五十一。拜占庭帝國伊蘇里亞王朝末代皇帝。
中書舍人

**中書舍人**，官名。「舍人」之名始見於《周禮·地官》，固為國君、太子親近屬官。魏晉時，中書省內置**中書通事舍人**，掌傳宣詔命。南朝沿置。至梁，去通事二字，稱中書舍人，任起草詔令之職，參與機密，權力日重。隋唐時，中書舍人於中書省掌制誥。煬帝朝曾改稱**內書舍人**。武則天時，中書改為鳳閣，故稱**鳳閣舍人**，簡稱舍人，凡六人，正五品上。宋初，亦設此官，實不任職，別置知制誥及直舍人院草詔令。既元豐改制，始猶掌其事。遼屬中書舍人院，起草詔令。及明清時，內閣中書科亦設中書舍人，掌撰誥敕、制詔、銀冊、鐵券等，非前代可比。有明，中書舍人已從七品，清沿置。
## 引據

分類:中書省
御史

**御史**，官名，固為史官，或執掌文書之職，後改為監察官。其首曰「御史大夫」「御史中丞」。後代刺御史、巡按御史云者，皆自御史。至近代萬國，有督察處、政風室、查貪局、清廉會、廉政署云云，皆與相似。其要務，防公吏之搜刮民脂，如貪贓枉法。
## 沿革
先秦，天子、諸侯、大夫、邑宰皆置之，負責記錄，若史官、書記、秘書官。

自秦而始，迨及清朝，御史專司監察。漢朝御史，悉屬御史臺，以職掌分為侍御史、治書侍御史。漢刺史亦監察官，亦御史。東漢末，乃改刺史為州牧。

曹魏殿中省置殿中侍御史，掌記錄朝廷動靜，糾彈百官朝儀。

西晉，御史名目甚夥，開後葉專職御史先河，有督運御史、符節御史、檢校御史等。

隋唐改檢校御史為監察御史，與殿中、治書兩侍御史並立。

明清兩朝，專設監察御史，隸都察院。別遣有監察御史，巡察地方，明稱之巡按、清稱巡按御史。明又有御史巡行京城之制，稱巡城御史；又有監察御史督察漕運，稱巡漕御史：如是云云。

民國二十年，設立監察院。
## 引據

分類:職官誌
監察御史

**監察御史**，官名，御史之屬，隋設，所以制衡部門主司。可彈劾違法之官。亦受權於帝，徑直審判。亦監督府州縣道諸衙門，奏地方積弊。其要務，防公吏之搜刮民脂，如貪贓枉法。

至近代萬國，有督察處、政風室、查貪局、清廉會、廉政署云云，皆與相似。
## 唐朝
唐御史臺分三院，其中監察御史屬察院，分察百僚、巡按郡縣、糾視刑獄、肅整朝儀。正八品，品秩雖低，權限殊廣。
## 明朝
明設十三道監察御史，凡一百一十人，正七品。其中浙江、江西、河南、山東各十人；福建、廣東、廣西、四川、貴州各七人；陝西、湖廣、山西各八人，雲南十有一人。

### 十三道監察御史
十三道監察御史，主管察糾內外百官，或明章面奏，或密奏彈劾。在內兩京，清查審理訴訟有無遷延冤罪；巡視京都軍營；監督鄉試、會試、武舉；巡視光祿寺；巡視倉庫；巡視內庫、皇城、五城等。

各道亦協管兩京、直隸衙門。而都察院衙門分屬河南道，獨專諸內外考察事宜。

### 巡按御史

永樂朝，上遣監察御史，至各地巡視政情，稱「巡按御史」，簡稱「巡按」，職權似漢朝之刺史。巡按，謂「巡」行各地，「按」考視察。雅稱為「代天巡狩」。當四品以下，惟欽差之類，非後世所稱「欽差大臣」即「欽使」。

御史在外巡按者，北直隸二人、南直隸三人、宣大一人、遼東一人、甘肅一人，十三省各一人。清理軍隊、提督學校，兩京各一人；萬曆末年，南京增設一人。巡視鹽政，兩淮一人，兩浙一人，長蘆一人，河東一人。巡按御史代天子巡狩。所按，籓服大臣、府州縣官諸考察，舉劾尤專。大事奏裁，小事立斷。巡行所至地區，必須先審查案件罪犯，調查訴訟案卷，有事實出入，必須依理辨明。各祭祀壇場，審查其牆壁房屋祭祀禮儀。存恤孤老，巡視倉庫，清查錢糧，勉勵學校，表彰善者，清除豪強敗類，以此匡正風俗、振揚綱紀。凡事政事得失、軍民利弊，都要直言。有重大政事，須在朝廷會報。都察院總理憲章綱紀，每有所見聞，必糾正巡察。諸御史糾劾，務明著實跡，開寫年月，毋虛文泛詆，訐拾細瑣。出按複命，都御史覆劾其稱職不稱職以聞。凡御史犯罪，加三等，有贓從重論。

## 引據

分類:職官誌
宋活

**宋活**，原名**晃**，西河介休人也。父**奭**，世仕慕容氏。咸康三年九月，鎮軍左長史封弈等勸慕容皝稱燕王。皝從之。於是備置群司，以宋晃為將軍。明年，石虎遣使四出，招誘民夷，燕成周內史崔燾、居就令游泓、武原令常霸、東夷校尉封抽、護軍宋晃等皆應之，凡得三十六城。虎既退軍，皝分兵討諸叛城，皆下之。封抽、宋晃、游泓奔高句麗。永和五年，高句麗王釗送晃於燕，燕王儁赦之，更名曰**活**，拜為中尉。永和八年，慕容儁登基，設置百官，拜中書監。
## 家族

### 父
*宋奭，西晉昌黎郡太守，慕容廆長史

### 子
*宋恭，前燕尚書、徐州刺史
*宋畿，後燕衛軍司馬					
*宋洽，後燕尚書
## 引據

分類:前燕志‎
伏見稻荷大社

縮圖|鳥居
**伏見稻荷大社**于日本京都市伏見區，神社也。舊稱**稻荷神社**。是社也，名當式内社，廁乎二十二社之上七社。舊社格為官幣大社。今則單立，屬神社本廳。殿在稻荷山麓，而神域被乎全山。

社祀稻荷神者，通國約三萬，而宗乎伏見茲社。近畿諸社，以是社初詣最夥，平成二十二年居日本第四。今存舊社家，大西家也。

## 祭神
祭神凡五。
宇迦之御魂大神，主祭神也，在中央之下社。佐田彦大神當中社、大宮能賣大神據上社。明應八年左右攝社合祀，爰共祭田中大神、四大神。五柱之神，祀乎一宇相殿。

* 宇迦之御魂大神在下社
* 佐田彦大神在中社
* 大宮能賣大神在上社
* 田中大神在下社攝社
* 四大神在中社攝社

按神道教之理，以稻荷神之德，化為神名，厥有茲五神。

稻荷神昔司五穀豊穣。後隨時遷，守護商賣之繁昌、產業之興隆、家内之安全、通運之無虞、藝能之上達。

## 引據


分類:建築
分類:京都
投錢

**投錢**，俗也。過功德之箱，至爐、池、孔穴，以錢相投，用是祈福，或斷吉凶。民用是奉禮於神僊，俟其以榮利、多子相饋。故雖曰信仰，亦交易也。

寺廟多設功德箱，捐錢致福。而民之投錢也，不特在焉。昔《朝野僉載》謂有妬女泉，而祭者投錢焉。唐寶巖和尚為「俗講」會，「士女觀聽，擲錢如雨」。及至乾隆朝，宣城百姓亦擲紙錢於聖母池，觀沉之緩急，以度測凶吉。投銅錢者亦有之。至嶽帝誕辰，設淘池會，亦年中大事。及至當世，雖海豹、烏龜之棲池，恐龍化石之展區，或亦擲錢。
## 引據

分類:禮俗
文房四寶

**文房四寶**，紙、筆、墨、硯也。紙以載，筆以書，墨以示，硯以色。秦蒙恬初製筆。漢蔡倫始造紙。漢魏以降，文人磨硯取墨，筆書於紙，因以成文。

分類:筆簡
衝門

車門將閉方閉，乃遽奔上輿，是謂**衝門**。衝門之人，或傷以閉門，或為行車所曳，或閉門被沮而駛車遷延。

《香港鐵路附例》云：車門既響，如方關閉，此時上下輿者，最重罰港幣貳仟元正。

## 引據

分類:鐵路‎
四好少年

**四好少年**，榮銜也，所以嘉獎中邦庠生。所謂四好，政事、文學、德行、乾健。

西元二千有九年十月，值中國少年先鋒隊既建六十載。胡錦濤致賀書云：「凡我隊員，必力效四好。」明年九月，作曲凡八，唱四好之義，令各地傳誦。
## 引據

分類:中華人民共和國教育
盛世滋生人丁

有清一代，壯丁凡十六歲至六十歲者，免除丁賦。茲若人之儔，謂**盛世滋生人丁**。

明末行一條鞭法，地賦、丁賦，兩相徵收。迨及清初，增徴其賦。初，壯丁之編審也，三年一登。順治十三年，改五年一登。然官僚、鄉紳，妄用免丁銀之特權；富裕多丁之戶，偽報壯丁之數；甕牖繩樞之農，無得貢納丁銀：凡此種種，登錄淆亂，徵收不正。康熙五十一年，覈定五十年丁數，凡二千四百六十二萬人，而後滋生人口，不識《賦役黄冊》，而載乎《盛世滋生戶口冊》，悉不繳稅，明年實施。

丁銀既定，厥有地丁併徴。

## 引據

分類:清紀事
滂母

**滂母**（中古拼音：**ph**ang），中古漢音聲母也，脣音，隸幫組，次清。後接韻母，無分開合，四等皆可接。下有四等例字。

切韻脣音僅幫組，三十六字母脣音有輕重二脣，蓋重脣轉輕脣也。轉輕脣，曰敷母。重脣轉輕脣，有演化式：ph+i, y+a, o, u = pf。滂母遇三等a, o, u，轉輕脣。

## 擬音
大多漢音、對音、域外方音，滂母讀/pʰ/，故擬爲/pʰ/。

## 反切上字
《廣韻》中反切上字十三字
*重唇：滂普匹譬披丕
*輕唇：敷孚妃撫芳峰拂

## 古今音變
;漢語
切韻脣音僅幫組，宋有三十六字母，脣分輕重，有幫、非二組，現代漢語大抵承自三十六字母。

重脣者，即滂母，今音仍作滂母，而派入陰聲調，如吳拼作ph，普拼作p，粵拼作p，派入粵拼聲調1、2、3。輕脣者，即敷母，今音作非母，而派入陰聲調，如吳拼作f，普拼作f，粵拼作f，派入粵拼聲調1、2、3。

;日語
無論吳、漢、滂、敷，皆作は行，促音轉ぱ行。

;韓語
韓語無輕脣，滂母皆重脣，而間有全清，如普讀보，浦讀포。

;越南語
無論輕重，滂母皆作非母ph。唯重紐四等轉th，如匹讀thất。

古今對照（一欄例字，二欄切韻，三欄官話，四欄粵語，五欄吳語，六欄日語，七欄韓語，八欄越南語）
聖殿山

縮圖|自南俯瞰聖殿山
**聖殿山**在耶路撒冷舊城，宗教聖地也。

猶太教中，聖殿山屬至聖，蓋為聖殿之所在焉。聖殿初建於西元前九六七年，至前五八六年隳毀；後再建於前五一五年，西元七十年再毀。教徒云，彌賽亞到，將復建焉。今聖殿山所在不明，猶太人或謂：聖殿山所在，阿克薩清真寺也。然阿拉伯人異之，謂其言無所據。

回教聖地圓頂清真寺 、阿克薩清真寺，皆俱在聖殿山。圓頂建於六九一年。阿克薩建於七一〇年。

分類:以色列書
李東陽

**李東陽**，字**賓之**，茶陵人，以戍籍居京師。四歲能作徑尺書，景帝召試之，甚喜，抱置膝上，賜果鈔。後兩召講《尚書》大義，稱旨，命入京學。天順八年，年十八，成進士，選庶吉士，授編修。累遷侍講學士，充東宮講官。

弘治四年，《憲宗實錄》成，由左庶子兼侍講學士，進太常少卿，兼官如故。五年，旱災求言。東陽條摘《孟子》七篇大義，附以時政得失，累數千言，上之。帝稱善。閣臣徐溥等以詔敕繁，請如先朝王直故事，設官專領。乃擢東陽禮部右侍郎兼侍讀學士，入內閣專典誥敕。八年以本官直文淵閣參預機務，與謝遷同日登用。久之，進太子少保、禮部尚書兼文淵閣大學士。

十七年，重建闕裏廟成，奉命往祭。還，上疏言：「臣奉使遄行，適遇亢旱。天津一路，夏麥已枯，秋禾未種，挽舟者無完衣，荷鋤者有菜色。盜賊縱橫，青州尤甚。南來人言：江南、浙東流亡載道，戶口消耗，軍伍空虛，庫無旬日之儲，官缺累歲之俸。東南，財賦所出，一歲之饑已至於此；北地呰窳，素無積聚，今秋再歉，何以堪之。事變之生，恐不可測。臣自非經過其地，則雖久處官曹，日理章疏，猶不得其詳，況陛下高居九重之上耶？臣訪之道路，皆言冗食太眾，國用無經。差役頻煩，科派重疊。京城土木繁興，供役軍士財力交殫，每遇班操，寧死不赴。勢家巨族，田連郡縣，猶請乞不已。親王之藩，供億至二三十萬。遊手之徒，托名皇親仆從，每於關津都會大張市肆，網羅商稅。國家建都於北，仰給東南，商賈驚散，大非細故。更有織造內官，縱群小掊擊，閘河官吏莫不奔駭，鬻販窮民所在騷然，此又臣所目擊者。夫閭閻之情，郡縣不得而知也；郡縣之情，廟堂不得而知也；廟堂之情，九重亦不得而知也；始於容隱，成於蒙蔽。容隱之端甚小，蒙蔽之禍甚深。臣在山東，伏聞陛下以災異屢見，敕群臣盡言無諱。然詔旨頻降，章疏畢陳，而事關內廷、貴戚者，動為掣肘，累歲經時，俱見遏罷。誠恐今日所言，又為虛文。乞取從前內外條奏，詳加采擇，斷在必行。」帝嘉嘆，悉付所司。是時，帝數召閣臣面議政事。東陽與首輔劉健等竭心獻納，時政闕失必盡言極諫。東陽工古文，閣中疏草多屬之。疏出，天下傳誦。明年，與劉健、謝遷同受顧命。

武宗立，屢加少傅兼太子太傅。劉瑾入司禮，東陽與健、遷即日辭位。中旨去健、遷，而東陽獨留。恥之，再疏懇請，不許。初，健、遷持議欲誅瑾，詞甚厲，惟東陽少緩，故獨留。健、遷瀕行，東陽祖餞泣下。健正色曰：「何泣為？使當日力爭，與我輩同去矣。」東陽默然。瑾既得志，務摧抑縉紳。而焦芳入閣助之虐，老臣、忠直士放逐殆盡。東陽悒悒不得誌，亦委蛇避禍。而焦芳嫉其位己上，日夕構之瑾。先是，東陽奉命編《通鑒纂要》。既成，瑾令人摘筆畫小疵，除謄錄官數人名，欲因以及東陽。東陽大窘，屬芳與張彩為解，乃已。瑾兇暴日甚，無所不訕侮，於東陽猶陽禮敬。凡瑾所為亂政，東陽彌縫其間，亦多所補救。尚寶卿崔璿、副使姚祥、郎中張瑋以違制乘肩輿，從者妄索驛馬，給事中安奎、御史張彧以核邊餉失瑾意，皆荷重校幾死。東陽力救，璿等謫戍，奎、彧釋為民。

三年六月壬辰，朝退，有遺匿名書於御道數瑾罪者，詔百官悉跪奉天門外。頃之，執庶僚三百余人下詔獄。次日，東陽等力救，會瑾亦廉知其同類所為，眾獲宥。後數日，東陽疏言寬恤數事，章下所司。既而戶部覆奏，言糧草虧折，自有專司，巡撫官總領大綱，宜從輕減。瑾大怒，矯旨詰責數百言，中外駭嘆。瑾患盜賊日滋，欲戍其家屬並鄰裏及為之囊橐者。或自陳獲盜七十人，所司欲以新例從事。東陽言，如是則百年之案皆可追論也，乃免。劉健、謝遷、劉大夏、楊一清及平江伯陳熊輩幾得危禍，皆賴東陽而解。其潛移默奪，保全善類，天下陰受其庇。而氣節之士多非之。侍郎羅玘上書勸其早退，至請削門生籍。東陽得書，俯首長嘆而已。

焦芳既與中人為一，王鏊雖持正，不能與瑾抗，東陽乃援楊廷和共事，差倚以自強。已而鏊辭位，代者劉宇、曹元皆瑾黨，東陽勢益孤。東陽前已加少師兼太子太師，後瑾欲加芳官，詔東陽食正一品祿。四年五月，《孝宗實錄》成，編纂諸臣當序遷，所司援《會典》故事。詔以劉健等前纂修《會典》多糜費，皆奪升職，東陽亦坐降俸。居數日，乃以《實錄》功復之。

五年春，久旱，下詔恤刑。東陽等因上詔書所未及者數條，帝悉從之。而法司畏瑾，減死者止二人。其秋，瑾誅，東陽乃上疏自列曰：「臣備員禁近，與瑾職掌相關。凡調旨撰敕，或被駁再三，或徑自改竄，或持回私室，假手他人，或遞出謄黃，逼令落橐，真假混淆，無從別白。臣雖委曲匡持，期於少濟，而因循隱忍，所損亦多。理宜黜罷。」帝慰留之。

寘鐇平，加特進左柱國，蔭一子尚寶司丞，為御史張芹所劾。帝怒，奪芹俸。東陽亦乞休辭蔭，不許。時焦芳、曹元已罷，而劉忠、梁儲入，政事一新。然張永、魏彬、馬永成、谷大用等猶用事，帝嬉遊如故。皇子未生，多居宿於外。又議大興豹房之役，建寺觀禁中。東陽等憂之，前後上章切諫，不報。七年，東陽等以京師及山西、陜西、雲南、福建相繼地震，而帝講筵不舉，視朝久曠，宗社祭享不親，禁門出入無度，谷大用仍開西廠，屢上疏極諫，帝亦終不聽。

九載秩滿，兼支大學士俸。河南賊平，蔭子世錦衣千戶。再疏力辭，改蔭六品文官。其冬，帝欲調宣府軍三千入衛，而以京軍更番戍邊。東陽等力持不可，大臣、臺諫皆以為言。中官旁午索草敕，帝坐乾清宮門趣之，東陽等終不奉詔。明日竟出內降行之，江彬等遂以邊兵入豹房矣。東陽以老疾乞休，前後章數上，至是始許。賜敕、給廩隸如故事。又四年卒，年七十。贈太師，謚**文正**。
## 文學
東陽先後所撰：《通鑑纂要》《大明會典》《孝宗實錄》。是書之綴也，東陽或主持，或參與。《明史》曰：「朝廷大著作，多出其手。」

東陽有《懷麓堂集》凡百卷，傳世，收《四庫全書》。《懷麓堂集》評：「高才絕識，獨步一時也，而充之以學問，故其詩文深厚渾雄，不少屈奇可駭之辭，而法度森嚴，思味雋永，盡脫凡近而古意獨存。每晚豪伸紙，無趣溢發，操縱開闊，隨意所如而不逾典則。」

## 風操
《明史》謂東陽事父淳有孝行。初官翰林時，常飲酒至夜深，父不就寢，忍寒待其歸，自此終身不夜飲於外。為文典雅流麗，朝廷大著作多出其手。工篆隸書，碑版篇翰流播四裔。獎成後進，推挽才彥，學士大夫出其門者，悉粲然有所成就。自明興以來，宰臣以文章領袖縉紳者，楊士奇後，東陽而已。立朝五十年，清節不渝。既罷政居家，請詩文書篆者填塞戶限，頗資以給朝夕。一日，夫人方進紙墨，東陽有倦色。夫人笑曰：「今日設客，可使案無魚菜耶？」乃欣然命筆，移時而罷。
## 引據

分類:明列傳
趙世永

**趙世永**，宋**南康郡王**，宗室，冀王惟吉之孫，丹陽郡王守節之子。
## 傳
大中祥符三年生。襲**邢國公**，官至鎮南軍留後，熙寧元年薨，贈昭信軍節度使、南康郡王，諡曰**修孝**。
## 宗室
### 父母
*父：丹陽郡王趙守節
*母：夫人魏氏
### 兄弟
彭城郡公趙世延
## 引據
*《宋史》列傳第三
*《宋會要輯稿》
*《宋史·表》
分類:宋列傳
分類:一〇一〇年生
分類:一〇六八年卒
並母

**並母**（中古拼音：**b**engx），中古漢音聲母也，脣音，隸幫組，全濁。後接韻母，無分開合，四等皆可接。下有四等例字。

切韻脣音僅幫組，三十六字母脣音有輕重二脣，蓋重脣轉輕脣也。轉輕脣，曰奉母。重脣轉輕脣，有演化式：b+i, y+a, o, u = v。並母遇三等a, o, u，轉輕脣。

## 擬音
大多漢音、對音、域外方音，並母讀/b/，故擬爲/b/。然則送氣與否，爭議紛紛。

## 反切上字
《廣韻》中反切上字二十三字。
*重唇：蒲步裴薄白傍部平皮便毗弼婢
*輕唇：房防縛附符苻扶馮浮父

## 古今演變
;漢語
切韻脣音僅幫組，宋有三十六字母，脣分輕重，有幫、非二組，現代漢語大抵承自三十六字母。

重脣者，即並母，吳語仍作並，普粵清化，平聲作滂，仄聲作幫，入陽聲調，如粵拼聲調4、5、6。輕脣者，即奉母，吳語仍作奉，粵普清化，作非，入陽聲調。

;日語
無論輕重脣，吳音作ば行，漢音作は行。

;韓語
韓語無輕脣，並母皆重脣而清化，而間有全清、次清，如排讀배，皮讀피。

;越南語
重脣並母仍並，作b，輕脣奉母轉非，作ph，皆入陽聲調。重紐四等轉t，如幣讀tệ。

古今對照（一欄例字，二欄切韻，三欄官話，四欄粵語，五欄吳語，六欄日語（吳音），七欄日語（漢音），八欄韓語，九欄越南語）
混成軌域

有數原子軌域者，加以混成，能量簡並而成者，曰**混成軌域**也。可述鍵性，亦可輔以價層電子對互斥論，以析分子軌域之形狀。一九三一年，化學家鮑林倡之。

## 史
雜化軌道，首論者鮑氏也，釋以甲烷者諸分子之構。初，為闡化學之制立之，後人亦多用之，至今亦能析官品之構也。

## 原子軌域

夫軌域者，電子所在，亦為電子波動函數也。質輕猶氫者，可以薛定諤方程解之。質重如碳、氮、氧者，有用2s、2p之軌，又近乎氫之激發態軌也，雜化軌道，以原子軌道，按以比例，混疊而成。又有路易士結構，雜化軌道之論，可以量子力學闡之，故有機化學多用之。

## 例

## 攷

## 連結
* 共價鍵與分子結構  
* 雜化動畫 
* 雜化軌道3D程式 
*分子軌道
六藝

**六藝**，禮、樂、射、御、書、數也。初見於《周禮·地官·大司徒》：「以鄉三物教萬民而賓興之：一曰六德－知、仁、聖、義、中、和；二曰六行－孝、友、睦、婣、任、恤；三曰六藝－禮、樂、射、御、書、數。保氏養國子以道，乃教六藝：一曰五禮，二曰六樂，三曰五射，四曰五御，五曰六書，六曰九數。」

禮分五禮，吉、凶、賓、軍、嘉。

樂分六樂，雲門、大咸、大韶、大夏、大鑊、大武。

射分五射，白矢、參連、剡注、襄尺、井儀。

御亦分五御，鳴和鸞、逐水曲、過君表、舞交衢、逐禽左。

書有六書，象形、指事、會意、形聲、轉注、假借。小篆為六藝之範先。

數有九數，方田、粟米、差分、少廣、商功、均輸、方程、盈不足、旁要。

## 攷
*漢·鄭玄《六藝論》

分類:中華藝文
施鴻保

**施鴻保**，字**可斋**，清浙江錢塘縣人。嘉慶廿五年，林則徐任杭嘉道觀察，命為「童生第一」。賜對聯「是故君子誠之為貴，夫惟大雅卓尔不群」。後中生員，為邑庠生，應鄉試十餘年不第，遂棄仕進，歷經各官僚幕客，往來閩贛之間各幕府。同治間，往來泉、廈，所結識皆當時英豪。閒居時，多習經學、考証，工古文、近體詩。同治十年歿。所著多佚，僅《閩雜記》存。
## 引據
三洞四輔十二類

**三洞四輔十二類**，所以爲道經分類。道藏即以之編目。其中「三洞」「四輔」，又合稱「七部」。
## 三洞
洞，「通」也。謂誦習不休，可通於神明。三洞之名，東晉初始有其形。至陸修靜編撰《三洞經書目錄》，以三洞分類，自稱三洞弟子，名遂定矣。
三洞：
*洞真部：即上清經；
*洞玄部：即靈寶經；
*洞神部：《三皇文》及其他書籍召喚鬼神者。
## 四輔
經書既增，而三洞之編目，業不能總括經書矣。厥生四輔，所以輔助、補充三洞經書。
四輔：
*太玄部：輔助洞真
*太平部：輔助洞玄
*太清部：輔助洞神
*正一部：貫通各部
茲分類之法，最早見於《正一法文經圖科戒品》。
## 十二部
四輔之後，又部分十二。即析三洞，分為十二，凡卅六部。四輔則不分部。最早見於《洞真太上倉元上錄》，終定於《道教義樞》。十二部：
*本文：經書原文
*神符：符各種
*玉訣：註解、闡述道經
*靈圖：圖解經書原文，及經書主以圖者
*譜錄：記錄高真上聖事跡及功德者
*戒律：戒律、功過格各種
*威儀：齋醮科儀
*方法：一己之修煉及設壇祭祀之法
*眾術：煉丹術、五行變化、數術
*記傳：神仙傳記、碑銘、道觀等志書
*讚頌：頌唱神靈
*章表：青詞，方祭祀時所以呈天帝
## 引據

分類:道教
陳明仁

**陳明仁**，字**子良**，湖南醴陵人。少慕岳飛、文天祥、于謙事，投筆從戎，肄業黃埔第一期。民國十四年，以中尉連長從征惠州，身犯矢石先登，蔣公壯之，擢中校營長。十六年，國民革命軍北伐，軍次南昌，前鋒稍失利，明仁輕齎馳赴行轅，俘敵團長一人，誘作嚮導，遂下南昌。蔣、白諸公深嘉慰之，遷黃埔軍校學生隊上校隊長。中原大戰，明仁為第三師獨立旅旅長，大敗石友三部於巨鹿之野，獻俘無數。師長陳繼承忌其勛，屢言明仁抗令犯上。蔣公優容之，遷第八十師副師長兼二三八旅旅長。

二十二年，累軍功至陸軍第八十八師中將師長，從征鄂豫皖，克新集、商城。復從蔣鼎文征討陳銘樞、李濟深之亂，平之。翌年，為蔣鼎文所劾去職，受訓於廬山軍官訓練團，復入陸大第十三期進修。

抗戰初開，何應欽征為軍政部中將部附，點驗湘贛浙三省軍事，旋為第二預備師師長。明仁治軍，甘與士卒同苦，常着粗葛草履，為作劈刺投射之教。每置死士，皆以校尉充之，若獨子、有家有室者不忍用之。於是人懷其德，樂蹈白刃。時倭軍臨九江，欲破隘口街，以斷南潯退路。明仁進駐金輪峰，聚將士呼曰：「日寇犯我中華，壯士不死國事，欲坐觀就縛乎？」於是群情感憤，振臂應曰：「誓於九江共存亡！」明仁乘其勇，一鼓克之。 

二十九年，馳赴桂南，隸第五軍杜聿明節制，從戰崑崙關。明仁每戰先臨，斃敵旅團長中村正雄於石登嶺，復克九塘、五塘、四塘、高峰岩，殲敵二千餘。聿明嘉之，遷七十一軍副軍長。倭軍逾怒江，寇滇西。明仁進拔龍陵，悉殲其眾，晉七十一軍軍長，受訓於印度加爾各答高級軍事訓練班。

三十三年夏，復克龍陵。會湘西戰起，明仁回師轉戰柳州、桂林，所向靡不克。三十四年，從征滇緬，克畹町。其地有回龍山，扼東西之衝，衛立煌糾眾攻之七日，不能克，乃召明仁至。明仁曰：「倭人尚武士道，短於應變，非合圍分殲不能取勝。今請全權統制三軍，便宜行事，倘三日未下，甘正軍法！」立煌壯之，盡付所部卒屬與之。明仁伏軍回龍山下，佯攻三臺山，倭人果移營往救，悉為所殲，中印公路遂復暢通。明仁嘗曰：「吾與日寇戰，未嘗有敗！」及倭寇降，明仁軍駐無錫，衛戍淞滬。 

三十六年，移軍東北，兼第五綏靖區中將司令。是年夏，堅守四平，以寡弱之旅，巷戰二十日，累挫大軍兵鋒，殲敵凡八千，林帥深以為恨。蔣公嘉之，擢第七兵團中將司令，授青天白日勳章，以為至勛。當四平戰酣，明仁用施百端，嘗私發美援倉粟權充沙包，以為禦敵之宜。及戰後不能盡償，陳誠乃使劉翰東糾其縱兵搶糧，欲坐以軍法。蔣公但褫其職，謫為總統府參軍。明仁既免，日攜親眷游賞山水，口不言國事，久之，陳誠不復見忌。

三十八年，以白崇禧薦為華中剿匪副總司令，警備武漢。旋為二十九軍軍長，又合新七十一軍為第一兵團，明仁為兵團司令長官、代理湖南省政府主席，警備長沙。蔣公嘗譽明仁為能戰名將、黃埔楷模，每賜書札，必曰「子良吾弟」，其見信親密如此，及聽任湖南軍事，亦陰懷掣肘桂系之心。

六月，解放軍南下，克平江、醴陵，兵鋒直向長沙，軍情囂然。明仁自知不能敵，心存觀望。李明灝說曰：「將軍廩食國俸，擁十五萬之眾，糧草可支一年，與楚則楚勝，為漢則漢勝，今兩主之命懸於將軍，願將軍熟思之。」明仁嘆曰：「吾自弱冠從戎，至今二十五年，大小百餘戰，未嘗言怯。今國運已去，誠不忍累三湘父老以殉私節。」毛澤東亦使章士釗說曰：「明仁誠將才也。四平之役，各為其主，倘有來歸之心，當與立三約，永不追咎。」明仁心動，遂奉程潛通電起義，略謂：「北伐功成，蔣氏獨攬政權，乖違先總理遺教，致主義不行，外患踵至。今據中共八條二十四款，為祈和平，永杜殺伐，今脫離廣州政府，依從人民立場，共建民主政權。全湘軍民，誓為後盾，特此布聞，諸維察照。」時黃杰、鄧文儀犒軍未去，或勸明仁盡收之，明仁曰：「此非君子之為也！」遂禮送之。蔣公聞明仁變節，捶胸罵曰：「子良誤我！」李宗仁嘆曰：「樹未倒，猢猻先散，大事其可知矣！」未幾，解放軍連勝衡寶，國府從此偏安臺島。澤東優詔嘉之：「接誦通電，義正詞嚴，極為佩慰。諸公率三湘健兒，撥亂歸正，義聲昭著，舉國歡迎。南望湘雲，謹致祝賀。」明仁嘗面謝澤東，有「昨死今生」云云，澤東戲曰：「吾觀林彪用兵，未若爾也！」明仁大慚，不敢仰視。
縮圖|200px|陳明仁上將像
明仁入共和國，累遷湖南省軍區副司令員，四野第二十一兵團司令員，第五十五軍軍長。從解放軍南下，剿平湘西、廣西匪患，其後駐防湛江十餘年，甚得軍民之情。一九五五年，授上將軍銜，賜一級解放勳章。一九七〇年，以軍職致仕。一九七四年卒，年七十一。

明仁為將簡易，不置產業，有賞賜輒分軍卒。嘗與故宅起義塾，設施藥局，鄉民至今德之。方明仁顯貴，宋美齡欲妻以廖仲愷女，明仁曰：「吾非陳世美，寧棄糟糠之妻？」竟不許。
## 引據


分類:中華民國列傳
奎章閣

**奎章閣**在朝鮮國，文書之閣也，屬王室。世祖朝，初有遵宋龍圖、天章之制，立閣之議，未行。肅宗朝，為奉列聖御製御書，別建小閣于宗正寺，御書「奎章閣」三字揭之，而規制則未備也。英祖五十二年，正祖方嗣位，始建閣於昌德宮禁苑之北，置提學二員、直提學二員、直閣一員、待敎一員，凡六員，蓋倣唐翰林院六學士之例也。初稱「御製閣」，後因肅宗御扁，名「**奎章閣**」，上樓下軒。後奉當宁御眞、御製、御筆、寶冊、印章，其扁肅宗御墨也。又以宙合之扁，揭于南楣，即當宁御墨也。

西南曰奉謨堂，奉列朝御製、御筆、御畫、顧、命遺、誥密敎及璿譜、世譜、寶鑑、狀誌。正南曰閱古觀，上下二層，又北折爲皆有窩，藏華本圖籍。正西曰移安閣，爲御真、御製、御筆移奉曝曬之所也。西北曰西庫，藏東本圖籍。。

隆熙四年八月，日韓併邦，廢奎章閣。改李王職管奎章閣圖書。翌年二月，藏書悉移歸朝鮮總督府。一九二八年，復移置京城帝國大學附屬圖書館。一九四六年，改歸國立首爾大學中央圖書館。一九七五年，設奎章閣圖書管理室。一九九二年，改立國立首爾大學奎章閣。二〇〇六年二月，合併韓國文化研究所，成**國立首爾大學奎章閣韓國學研究院**，迄今。

## 考據

分類:朝鮮紀事
明母

**明母**（中古拼音：**m**ieng），中古漢音聲母也，脣音，隸幫組，次濁。後接韻母，無分開合，四等皆可接。下有四等例字。

切韻脣音僅幫組，三十六字母脣音有輕重二脣，蓋重脣轉輕脣也。轉輕脣，曰微母。重脣轉輕脣，有演化式：m+i, y+a, o = mv。明母遇三等a, o，轉輕脣。

## 擬音
大多漢音、對音、域外方音，明母讀/m/，故擬爲/m/。

## 古今音變
;漢語
切韻脣音僅幫組，宋有三十六字母，脣分輕重，有幫、非二組，現代漢語大抵承自三十六字母。

重脣者，即明母，漢語皆作明，入陽聲調。輕脣者，即微母，粵語仍作明，吳語文讀作奉，白讀仍明，普語作喻。

;日語
無論輕重脣，吳音作ま行，漢音作ば行。

;韓語
韓語無輕脣，明微皆作明。

;越南語
重脣明母仍明，輕脣微母作奉，平聲派陰，仄聲派陽。重紐四等轉以母，如民讀dân。
視窗十

**視窗十**，作業系統也，於二〇一五年為微軟所作。上承視窗八。先後有門檻、紅石二支。用諸電腦、手機、微軟立體眼鏡 、微軟遊戲機、物聯網、舒適電視。其所以布於諸般裝置、共用應用商店，蓋以混一應用結構之故也。視窗十之操持，兼承視窗七、八之風，並有指紋、虹膜解鎖之法。

初微軟佈視窗十時言，自此版始，無發新版，永以修補，訂正謬誤、增益其用。  亦備有測試版，以供嘗新。
然後則佈視窗十一續焉。

## 本

視窗十異於其先，凡有誤脫，但可延治，不可不正。 。
諮詢援應，凡十載。 

### 測試版
測試版者，嘗其最新。或有錯漏，有待補正。

### 正式版
二零一五年一月二十一日，微軟言視窗七、八點一，自視窗十刊行始，一歲之內，免費升級，惟企業版不可。 凡用樹莓派二代者，亦免費取用視窗十。 

七月二十九日，視窗十始刊行。 

## 特
視窗十並行於諸般裝置。 蓋結構同故，共行通用視窗程式。

又，新立此版專屬瀏覽器緣，以代舊制遊網，為兼容故，暫二者並存。又加智能語音助手，曰小娜，協調整理，翻索所需，並作郵傳。 為家長者，可知小兒所操作。 

## 評
評價褒多貶少。有譽智能語音助手、新立瀏覽器者，有頌返本復初，復見傳統界面者，有云升級簡便者；偶有貶損，慮私穩存疑，結構不穩也，蓋用戶私隱，微軟但可得故。

## 考
安重進

**安重進**，唐雲州人，兄重霸。性尤兇惡。事莊宗，以試劍殺人，奔淮南。重霸在蜀，聞之蜀主，取之於吳，用為禆將。隨重霸為龍武小將，戍長道，又殺人，奔歸洛陽。蜀破，重進東歸，明宗補為諸州馬步軍都指揮使，後有過，鞭背卒。有侄懷浦。

## 據
趙世延

**趙世延**，宋宗室，冀王惟吉之孫，丹陽郡王守節之子也。
## 傳
終右武衛大將軍、絳州防禦使，贈武寧軍節度觀察留後、彭城郡公也。
## 據
*《宋史》列傳第三
分類:宋列傳
蔡倫

**蔡倫**，字**敬仲**，漢桂陽人也。以永平末始給事宮掖，建初中，為小黃門。及和帝即位，轉中常侍，豫參帷幄。

倫有才學，盡心敦慎，數犯嚴顏，匡弼得失。每至休沐，輒閉門絕賓，暴體田野。後加位尚方令。永元九年，監作祕劒及諸器械，莫不精工堅密，為後世法。

自古書契多編以竹簡，其用縑帛者謂之為紙。縑貴而簡重，並不便於人。倫乃造意，用樹膚、麻頭及敝布、魚網以為紙。元興元年奏上之，帝善其能，自是莫不從用焉，故天下咸稱「蔡侯紙」。

元初元年，鄧太后以倫久宿衛，封為龍亭侯，邑三百戶。後為長樂太僕。四年，帝以經傳之文多不正定，乃選通儒謁者劉珍及博士良史詣東觀，各讎校（漢）家法，令倫監典其事。

倫初受竇后諷旨，誣陷安帝祖母宋貴人。及太后崩，安帝始親萬機，勑使自致廷尉。倫恥受辱，乃沐浴整衣冠，飲藥而死。國除。

## 據
*《後漢書／列傳　凡八十卷／卷七十八　宦者列傳第六十八／蔡倫》
趙世長

**趙世長**，宋宗室。太祖皇帝玄孫，燕懿王德昭曾孫，冀王惟吉之孫，康州刺史守約次子也。

## 生平
世長歷官，終左武衛大將軍、領解州防禦使。卒，贈彰信軍節度觀察留後、濟陽郡公。

## 引據


分類:宋列傳
端母

**端母**（中古拼音：**t**uan），中古漢音聲母也，舌頭音，隸端組，全清。後接韻母，有一、四等，與知二、三等對。下有例字。

## 擬音
大多漢音、對音、域外方音，端母讀/t/，故擬爲/t/。

## 古今音變
;漢語
現代漢語端母存古，仍端，入陰聲調。殊者鳥字，古音teux，今音泥母代端母，避猥故。

;日語
無論吳、漢，皆讀た行。

;韓語
端一等大抵存古，仍端，餘者轉透。端四等轉章。

;越南語
端母濁化，作定，派陰聲調。

古今對照（一欄例字，二欄切韻，三欄官話，四欄粵語，五欄吳語，六欄日語，七欄韓語，八欄越南語）
尚巴志王

**[[琉球國]]中山王尚巴志**，前尚氏二代王也。明永樂二十二年春，為王世子，遣使大明，告父喪，成祖諭祭賜賻如常儀。仁宗朝，命行人方彝詔告巴志。洪熙元年，大明命中官齎敕封巴志為中山王。宣德元年，巴志以冠服未給，遣使大明，求請，宣宗命製皮弁服賜之。三年八月，宣宗以巴志朝貢彌謹，遣官齎敕至勞，賜羅錦諸物。越數年，併山南國

六年、朝鮮世宗十三年，巴志以正使夏禮久、副使宜普結制及船主等，致書朝鮮，曰「照得，洪武至永樂年間，自祖王、先父王，遣使齎禮馳獻，又承累蒙貴國遣使到國及惠珍貺。厥後本國爲無能諳海道之人，以致疎曠多年。竊念隣國交通，亦尙往來之義，行人傳命，用堅和好之盟。今專遣正使夏禮久等，順便道日本國對馬州客商來船一隻，齎捧菲儀，前詣國王殿下奉獻，少伸微誠，幸希叱納。所有今差去人員附搭物貨，仍乞寬容貿易，早爲打發回國，便益。禮物：蘇木二千觔、白礬一百觔。」世宗覽之曰：「時寒水路，艱苦而來。」夏禮久等對曰：「自我國祖王、父王，相修交好之禮，厥後倭人阻隔，久廢修好。年前欲修前好，粧船待風，殆將數月，風不順便，卒未來聘。去六月，對馬賊首六郞次郞商船到國，借騎而來。且貴國被虜人物留我國者，百有餘人，欲率而來，船隻狹窄，風且不便，未得率來。」世宗曰：「知王厚意。」
## 據

分類:琉球本紀
關天培

**關天培**，字**滋圃**，清江南山陽人。由行伍洊升太湖營水師副將。道光六年，初行海運，督護百四十餘艘抵天津，被優敘。七年，擢蘇松鎮總兵。十三年，署江南提督。十四年，授廣東水師提督。時英吉利通商漸萌跋扈，兵船闌入內河，前提督李增階以疏防黜，天培代之。至則親歷海洋阨塞，增修虎門、南山、橫檔諸砲臺，鑄六千斤大砲四十座，請籌操練犒賞經費。十八年，英人馬他倫至澳門，託言稽察商務，投函不如制，天培卻之。禁煙事起，偕總督鄧廷楨偵緝甚力。

十九年，林則徐蒞廣東，檄天培勒躉船繳煙二萬餘箱焚之，於是嚴海防，橫檔山前海面較狹可扼，鑄巨鐵練橫繫之二重，阻敵舟不能逕過，砲臺乃得以伺擊。則徐倚天培如左右手，常駐沙角，督本標及陽江、碣石兩鎮師船排日操練。七月，英艦突犯九龍山口，為參將賴恩爵擊退。九月，二艦至穿鼻洋，阻商船進口，挑戰。天培身立桅前，拔刀督陣，退者立斬。有擊中敵船一砲者，立予重賞，發砲破敵船頭鼻，敵紛紛落海，乃遁。

敵艦久泊尖沙嘴，踞為巢穴。迤北山梁曰官涌，俯視聚泊之所，攻擊最便，天培增砲駐營，敵屢乘隙來爭，不得逞。十月，敵以大艦正面來攻，小舟載兵從側乘潮撲岸，殲之於山岡；復於迤東胡椒角窺伺，砲擊走之。乃調集水陸兵守山梁，參將陳連陞、賴恩爵、張斌，游擊伍通標、德連等為五路，合同進攻。敵乘夜來犯，五路大砲齊擊，敵舟自撞，燈火皆滅。侵曉瞭望，逃者過半，僅存十餘舟遠泊。次日，復有二敵艦潛進，隨者十數，復諸路合擊，毀其頭船，遂散泊外洋。捷聞，詔嘉獎，賜號法福靈阿巴圖魯。二十年春，英艦雖不敢復進，猶招奸民分路載煙私售。天培沿海搜捕，一日數起，復飭漁船蟹艇乘間焚毀敵舟，英人始改計他犯。

及林則徐罷，琦善代之，一意主撫，至粵，先撤沿海防禦，僅留水師制兵三分之一，募勇盡散，而英人要索甚奢，久無定議，戰釁復起。十二月，英船攻虎門外沙角砲臺，副將陳連陞死之，大角砲臺隨陷，並為敵踞，虎門危急。天培與總兵李廷鈺分守靖遠、威遠兩砲臺，請援，琦善僅遣兵二百。二十一年正月，敵進攻，守臺兵僅數百，遣將慟哭請益師，無應者。天培度眾寡不敵，乃決以死守，出私財餉將士，率游擊麥廷章晝夜督戰。敵入三門口，衝斷樁練，奮擊甫退，南風大作，敵船大隊圍橫檔、永安兩砲臺，遂陷。進攻虎門，自巳至酉，殺傷相當，而砲門透水不得發，敵自臺後攢擊，身被數十創。事急，以印投僕孫長慶，令去，行未遠，回顧天培已殞絕於地，廷章亦同死，砲臺遂陷。長慶縋崖出，繳印於總督，復往尋天培尸，半體焦焉，負以出。優卹，予騎都尉兼一雲騎尉世職，諡忠節，入祀昭忠祠，建立專祠。母吳年逾八十，命地方官存問，給銀米以養餘年。子從龍襲世職，官安徽候補同知。

## 據
*《清史稿／列傳　凡三百十六卷／卷三百七十二　列傳一百五十九／關天培》
趙世靜

宋北海公**趙世靜**，太祖玄孫、燕懿王德昭曾孫、冀王惟吉孫、陽侯守約子。

官至左武衛大將軍、領均州防禦使也。卒，贈鎮海軍節度觀察留後、北海郡公也。

分類:宋列傳
鄧文原

**鄧文原**，字**善之**，一字**匪石**，元綿州人。
## 生平
父漳，徙錢塘。文原年十五，通《春秋》。在宋時，以流寓試浙西轉運司，魁四川士。至元二十七年，行中書省辟為杭州路儒學正。元貞間，應皇室聘，書《大藏經》。大德二年，調崇德州教授。五年，擢應奉翰林文字。九年，升修撰，謁告還江南。至大元年，復為修撰，預修《成宗實錄》。三年，授江浙儒學提舉。皇慶元年，召為國子司業。至官，首建白更學校之政，當路因循，重於改作，論不合，移病去。科舉制行，文原校文江浙，慮士守舊習，大書朱熹《貢舉私議》，揭於門。

延祐四年，升翰林待制。五年，出僉江南浙西道肅政廉訪司事，平江僧有憾其府判官理熙者，賄其徒，告熙贓，熙誣服。文原行部，按問得實，杖僧而釋熙。吳興民夜歸，巡邏者執之，系亭下。其人遁去，有追及之者，刺其脅，僕地。明旦，家人得之以歸，比死，其兄問殺汝者何如人，曰：「白帽、青衣、長身者也。」其兄訴於官，有司問直初更者曰張福兒，執之，使服焉。械系三年，文原錄之曰：「福兒身不滿六尺，未見其長也；刃傷右脅，而福兒素用左手，傷宜在左，何右傷也！」鞫之，果得真殺人者，而釋福兒。桐廬人戴汝惟家被盜，有司得盜，獄成送郡。夜有焚戴氏廬者，而不知汝惟所之。文原曰：「此必有故也。」乃得其妻葉氏與其弟謀殺汝惟狀，而於水涯樹下得屍，與漬血斧俱在焉，人以為神。六年，移江東道。徽、寧國、廣德三郡，歲入茶課鈔三千錠，後增至十八萬錠，竭山谷所產，不能充其半，餘皆鑿空取之民間，歲以為常。時轉運司官聽用鄉里嘩狡，動以犯法誣民，而轉運司得專制有司，凡五品官以下皆杖決，州縣莫敢如何。文原請罷其專司，俾郡縣領之，不報。徽民謝蘭家僮汪姓者死，蘭侄回賂汪族人誣蘭殺之，蘭誣服。文原錄之，得其情，釋蘭而坐回。

至治二年，召為集賢直學士，地震，詔議弭災之道。文原請決滯囚，置倉廩河北，儲羨粟以賑饑；復申前議，請罷榷茶轉運司，又不報。明年，兼國子祭酒。江浙省臣趙簡請開經筵，泰定元年，文原兼經筵官，以疾乞致仕歸。二年，召拜翰林侍講學士，以疾辭。四年，拜嶺北湖南道肅政廉訪使，以疾不赴。天曆元年卒，年七十一。
## 詩詞
文原作《題丁氏松澗圖》、《武陵勝集得入字》、《陪高彥敬游南山》等詩。
## 軼事
文原內嚴而外恕，家貧而行廉。初客京師，有一書生病篤，取橐中金，囑文原以歸其親；既死，而同舍生竊金去，文原買金償死者家，終身不以語人。有文集若干卷，內製集若干卷，藏於家。
## 子女
子衍，廕授江浙等處儒學副提舉，未任，卒。至順五年，制贈文原江浙行省參知政事，諡文肅。
## 學生
王士熙，字**繼學**，善書法家、作曲。 
班惟志，字**彥功**，號**恕齋**，能書法，侧身詞林英傑。
馮思溫，元御史中丞、集賢院大學士。
## 評論
*黃溍：工於筆札，與趙魏公齊名。
*虞集：「大德、延祐間稱善書者，必歸巴西、漁陽、吳興。謂鄧文原、鮮于樞與趙榮祿也。然鄧書太枯，鮮於太俗，豈能子昂萬一也。魏晉以來，未嘗不通六書之義。吳興公書冠天下，以其深究六書也。」
*張雨：素履齋書此，早年大合作，中歲以往，爵位日高，而書學益廢，與之交筆研者，始以餘言為不妄。殆暮年章草，如隔世矣，信為學不可止如此。
*任士林：善之渾厚以和，沈潛以潤，如清球在懸，明珠在乘。
*王世貞：鄧文肅、班彦功、饒介之皆元人名書家，翩翩可喜也。
*《四庫全書總目提要》：文原學有本原，所作皆溫醇典雅。當大德、延佑之世，獨以詞林耆舊主持風氣。袁桷、貢奎左右之，操觚之士響附景從。元之文章，於是時為極盛，文原實有獨導之功。
*袁華評《鄧文肅公臨急就章》：此卷巴西鄧文肅公所臨，公在元時獨以文章名世，而又以能書名世，號稱三大家，公與焉。觀公運筆用意甚合古人之妙，此卷實希世之寶也。
## 引據

## 他典
*中國哲學書電子化計劃《新元史·鄧文原傳》
*中國哲學書電子化計劃《趙氏鐵網珊瑚》
*中國哲學書電子化計劃《全元散曲》

分類:元列傳
王武俊

**王武俊**，字**元英**，初號**沒諾干**，契丹怒皆部人也。仕唐，官至成德軍節度使。

## 傳
開元二十三年，武俊生。年十五，善騎射，初隸恆州刺史李寶臣帳下為裨將。寶應元年，王師討河朔，武俊勸寶臣舉五州歸國，以功拜成德軍先鋒兵馬使，兼御史中丞，封維川郡王。

建中二年，寶臣卒，子李惟嶽謀襲父位，抗命拒朝。三年，武俊倒戈襲惟嶽，生擒縊殺之。然朝廷賞薄，裂其地為三，武俊怒失趙、定二州，以名位不滿其志，遂與幽州節度使朱滔合謀叛唐，連兵救魏博節度使田悅，僭號趙王。

既而武俊與滔生隙，遂奉表歸順。詔授檢校兵部尚書、成德軍節度使，尋加司空、同中書門下平章事，封琅邪郡王。興元元年，滔進逼魏貝，武俊與昭義節度使李抱真合軍大破之，滔夜遁。以功累加檢校太尉，兼中書令。

貞元十七年六月薨，年六十七。輟朝五日，贈太師。太常議諡威烈，德宗以其竭忠奉國，特賜諡**忠烈**。

## 軼事
武俊尤善騎射，嘗與賓客校獵，一日射雞兔凡九十五，觀者莫不駭伏。

## 家室
*祖：王可訥干
*父：王路俱
*妻：李氏
*子：王士真、王士清、王士平、王士則

## 著作
*《致昭義魏博等節度書》

## 引據
長孫敞

**長孫敞**，字**休明**，無忌從父。隋煬帝為晉王，敞以庫直從畋驪山，王凌危逐鹿，諫曰：「大王冒垂堂，淫原獸，可乎？」王遂止。即位，頗見識擢。及幸江都，留守禁籞。唐高祖入關，率子弟謁新豐，授將作少監，出為𣏌州刺史。貞觀初，坐受賕免。太宗以后屬，歲私給稟，償其費。累封平原郡公。卒贈幽州都督，謚曰良，陪葬昭陵。

## 據
*《新唐書／列傳　凡一百五十卷／卷一百五　列傳第三十／長孫无忌　敞　操　詮　順德》
長孫詮

**長孫詮**，長孫操之子，尚新城公主。詮女兄為韓瑗妻。無忌得罪，詮流巂州，有司希旨殺之。詮有甥趙持滿者，工書，善騎射，力搏虎，走逐馬，而仁厚下士，京師無貴賤愛慕之。為涼州長史，嘗逐野馬，射之，矢洞于前，邊人畏伏。詮之貶，許敬宗懼持滿才能仇己，追至京，屬吏訊搒，色不變，曰：「身可殺，辭不可枉！」吏代為占，死獄中。

## 據
《新唐書·一百五十卷·列傳第三十》
定母

**定母**（中古拼音：**d**engh），中古漢音聲母也，舌頭音，隸端組，全濁。後接韻母，有一、四等，與澄二、三等對。下有例字。

## 擬音
大多漢音、對音、域外方音，定母讀/d/，故擬爲/d/。送氣與否，議論紛紛。

## 古今音變
;漢語
吳語存古，仍定，普粵清化，平聲作透，仄聲作端，入陽聲調。

;日語
吳音讀だ行，漢音讀た行。

;韓語
定母清化，定一等大抵作端，餘者轉透。定四等轉章。

;越南語
定母仍定，入陽聲調。

古今對照（一欄例字，二欄切韻，三欄官話，四欄粵語，五欄吳語，六欄日語（吳音），七欄日語（漢音），八欄韓語，九欄越南語）
實用映相學

《**實用映相學**》，書名。此書刊乎清末，講論映相之義。謂夫映相，亦所以審美也。書帙伸此論者，中國未之有先。

西元一九〇七年，李漢楨爲之序曰：「將留存天下名勝美麗之境，奇怪罕有之形，英雄豪傑之真像，驚天動地之奇跡，使人毫芒畢肖，活現紙上，可使久遠，可留紀念，粘之冊子，掛之四壁，令遇目者有心曠神怡之趣也。」
## 引據

分類:書籍
鎘

**鎘**，化學元素也，符號為Cd，原子序四十八。其質軟，呈藍灰白，反應有類鋅、汞，同屬族十二故也。氧化態以正二為最，有似於鋅；較諸各過渡金屬，熔點亦低，有近於汞。蓋此三者，電子殼悉滿，異常於過渡金屬故。是以，或不予列籍。

地殼之中，幾稀，少則千萬物一，多則有五。一八一七年，
德人史當米亞、夏亞文並索得之，蓋雜在碳酸鋅中也。鎘多雜處鋅礦之中，取鋅並得鎘。鍍鎘於鐵，可免於鏽。鎘化合物，紅、橙、黃紛陳，成玻璃色。平穩塑膠，亦取用之。當世，漸省其用，有毒故也。昔鎳鎘充電池，泛而用之，今亦代以鎳氫充電池、鋰離子充電池。獨日能電池板，新添碲化鎘以為用。

鎘雖有害於眾生，無用於高等生物，惟大海之中，矽藻之碳酸酐酶，有賴於鎘，以成其用。

## 據
*《英文維基》鎘一文簡介段
鋯

**鋯**，化學元素也，符號為Zr，原子序四十，屬過渡金屬。出於鋯石，名實俱然。溯其字義，本波斯文金色之謂也。面有光澤，呈灰白，酷似於鉿，稍類於鈦。融鋯於物，俾能耐火、遮光、防鏽。化合者眾，無機者、有機金屬者皆有，諸如二氧化鋯、二氯二茂鋯等。同位素自然而成者有五，其三穩定。

## 據
*《英文維基鋯一文簡介段》
長孫操

**長孫操**，字**元節**，無忌從父弟。父覽，為周大司徒、薛國公。操有學術。初，唐高祖辟署相國府金曹參軍。未幾，檢校虞州刺史。從秦王征討，常侍旁，與聞祕謀。徙陝州，城中無井，人勤于汲，操為釃河溜入城，百姓利安。以母喪解，長老守闕頌遺愛。服除，封樂壽縣男。為齊、揚、益三州刺史，課皆最，下詔褒揚。永徽初，以陝州刺史卒，贈吏部尚書，謚曰安，葬給鼓吹，至虞罷。

## 據
*《新唐書／列傳　凡一百五十卷／卷一百五　列傳第三十／長孫无忌　敞　操　詮　順德》
鈮

**鈮**，化學元素也，符號為Nb，原子序四十一，屬過渡金屬。其質軟，色灰、強韌，常見於燒綠石礦。其名出於希臘神話，坦塔洛斯之女尼娥蓓也。蓋元素鉭，名出其父坦塔洛斯。以鈮、鉭二者，性相近，難以分故也。

一八零一年，英人查理赫察始得之，稱曰鈳。越八年，英人華拿士頓誤言鉭、鈳實一，時人然，不以分。一八四六年，德人羅斯自鉭礦復取此物，以知其異於鉭，而不知鈳、鉭實異，其即鈳故，乃名鈮。一八六四、六五年，始知鈳、鈮實一，而異於鉭也。自是，鈳、鈮二稱混用。一九四九年，始定稱鈮。惟鈳之稱謂，猶用於美國冶金業。

二十世紀初，鈮始商用。鈮與鈮鐵，多產於巴西，世之所先。鈮用諸於鋼，雜合千分之一，已然強之，可作天然氣管。而鈮超合金者，寒熱俱穩，遂用諸噴射引擎、火箭引擎。

融鈮、鈦、錫而成合金，屬超導體，可作核磁共振磁石用。鈮亦用諸焊接、核工業、電子、光學等。蓋鈮庶幾無毒、經陽極處理而易於上色，亦為錢幣、首飾之用。

## 據
*《英文維基鈮一文簡介段》
透母

**透母**（中古拼音：**th**uh），中古漢音聲母也，舌頭音，隸端組，次清。後接韻母，有一、四等，與徹二、三等對。下有例字。

## 擬音
大多漢音、對音、域外方音，透母讀/tʰ/，故擬爲/tʰ/。

## 古今音變
;漢語
現代漢語透母存古，仍透，入陰聲調。

;日語
無論吳、漢，皆讀た行。

;韓語
透一等大抵存古，仍透，餘者轉端。透四等轉昌。

;越南語
透母仍透，入陰聲調。

古今對照（一欄例字，二欄切韻，三欄官話，四欄粵語，五欄吳語，六欄日語，七欄韓語，八欄越南語）
泥母

**泥母**（中古拼音：**n**e），中古漢音聲母也，舌頭音，隸端組，次濁。後接韻母，有一、四等，與娘二、三等對。下有例字。

## 擬音
大多漢音、對音、域外方音，泥母讀/n/，故擬爲/n/。

## 古今音變
;漢語
現代漢語大抵存古，泥母仍泥，入陽聲調，或有泥來相混者，上下江官話、閩語是也。

;日語
吳音讀な行，漢音讀だ行。

;韓語
泥母仍泥，南韓字音，泥四等作零聲母。

;越南語
泥母仍泥，平聲入陰，仄聲入陽。

古今對照（一欄例字，二欄切韻，三欄官話，四欄粵語，五欄吳語，六欄日語（吳音），七欄日語（漢音），八欄韓語，九欄越南語）
蟋蟀

**蟋蟀**，又名**促織**，昆蟲。於生學也，屬直翅目。齧食莖葉種實根。體或黑或褐。首有長觸角。後足粗大，善跳躍。其雄者好爭鬥，兩翅摩擦能聲。多晝伏夜出。

昔《葩經》詠昆蟲甚夥，而蟋蟀見於《唐什》，詳於《邠風》。自李唐來宮中為蟋蟀戲，傳至外間，人爭效之，然辨形辨色之說，究未通曉。至宋賈秋壑著《促織經》，所謂形色始詳論焉。
## 引據

## 兼查
*鬪蟋
分類:蟋蟀科
粉嶺驛

**粉嶺驛**，官出之名謂**粉嶺站**，港鐵東鐵轍之候也。處香港新界東北區粉嶺也。主色黃綠。宣統二年十月一日啟，並沙田驛為今存至久之候也。

## 連結

* 港鐵－粉嶺驛街道圖
* 港鐵－粉嶺驛位置圖
* 港鐵－粉嶺驛列車服務時間
上水驛 (香港)

**上水驛**，官出之名謂**上水站**，港鐵東鐵轍之候也。處香港新界東北區上水，石湖墟以南、彩園邨以北也。主色橙。一九三〇年五月十六日啟。為上行轍道二分之最後一候也。

## 連結

* 港鐵－上水驛街道圖
* 港鐵－上水驛位置圖
* 港鐵－上水驛列車服務時間
羅湖驛 (香港)

**羅湖驛**，官出之名謂**羅湖站**，港鐵東鐵轍終候也。處香港新界北區羅湖，屬邊境禁區也，接大陸羅湖口岸。主色淺綠、白。一九四九年十月十四日啟。為港鐵極北之候也。

## 連結

* 港鐵－羅湖驛街道圖
* 港鐵－羅湖驛位置圖
* 港鐵－羅湖驛列車服務時間
大學驛 (香港)

**大學驛**，官出之名謂**大學站**，嘗謂**馬料水站**，港鐵東鐵轍之候也。處香港新界沙田馬料水，以香港中文大學名之。主色深天藍。一九五六年九月廿四日啟，又，一九八三年、二〇〇一年、二〇一二年擴建。

## 連結

* 港鐵－大學驛街道圖
* 港鐵－大學驛位置圖
* 港鐵－大學驛列車服務時間
沙田驛

**沙田驛**，官出之名謂**沙田站**，港鐵東鐵轍之候也。處香港新界東沙田大埔公路沙田段側也。主紫丁香色。宣統二年十月一日啟，並粉嶺驛為今存至久之候也。

## 連結

* 港鐵－沙田驛街道圖
* 港鐵－沙田驛位置圖
* 港鐵－沙田驛列車服務時間